MUFC mesti menang malam ini! – KM

LENDU 13 Mac – Melaka menaruhkan harapan tinggi bagi perlawanan ketiga aksi Liga Super 2021 buat Kelab Bola Sepak Melaka United (MUFC) menentang Sri Pahang FC di laman sendiri malam ini.

Presiden Persatuan Bola Sepak Melaka United (MUSA) Datuk Seri Utama Sulaiman Md Ali berkata, harapan itu ditagih negeri ini selepas mencatat seri dalam dua perlawanan sebelum ini.

“Pemain perlu menunjukkan persembahan terbaik malam ini bagi menambah mata sekaligus memberi kemenangan pertama buat pasukan,”katanya ketika ditemui pemberita pada Program Lawatan Dewan Undangan Negeri (DUN) Lendu hari ini.

Rabu lalu, MUFC mencatat keputusan seri kedua berturut-turut musim ini selepas terikat 2-2 dengan Kelab Bolasepak Petaling Jaya City (PJ City FC) di Stadium MBPJ Petaling Jaya.

Sebelum itu dalam aksi sulung Liga Super menentang Sabah FC 7 Mac lalu, skuad Hang Tuah itu turut mencatat keputusan seri 1-1.


Pembantu rumah Indonesia dibawa masuk berperingkat mulai 1 Julai – Saravanan

GOPENG, 9 Julai – Pengambilan pekerja warga asing bagi pembantu rumah dari Indonesia telah dilakukan secara berperingkat bermula awal bulan ini.

Menteri Sumber Manusia Datuk Seri M.Saravanan berkata kebanyakan majikan di Malaysia lebih memilih untuk menggajikan pembantu rumah warga Indonesia berbanding negara lain seperti Kemboja dan Bangladesh.

“Ada (pekerja warga asing) yang sudah dibawa masuk namun jumlah kemasukan ini perlu disemak dengan Kementerian Dalam Negeri (KDN) kerana Kementerian Sumber Manusia hanya memproses dokumen dan pengurusan,” katanya kepada pemberita selepas Majlis Pecah Tanah Rumah Kelab Bell Belia Tamil Gopeng di sini hari ini.

Pada 7 Jun, Saravanan yang juga Ahli Parlimen Tapah dilaporkan berkata isu pengambilan pekerja asing dari Indonesia, Bangladesh dan Kemboja dijangka selesai dalam masa terdekat.

Sementara itu, beliau berkata kementeriannya akan membentangkan cadangan berkaitan Memorandum Persefahaman (MoU) dengan Kemboja bagi membawa masuk pembantu rumah dari negara itu ke Kabinet.

“Kita masih dalam proses dan ia akan mengambil masa tetapi kita cuba mempercepat. Saya akan membentang cadangan MoU ke Kabinet untuk mengambil pekerja asing khususnya domestik, Kemboja ada pembantu rumah Islam dari kumpulan Champa yang telah tunjuk minat,” katanya.

Saravanan berkata beliau telah mengadakan perbincangan dengan kerajaan Kemboja berhubung kerjasama itu dan pekerja akan diberi peluang untuk bekerja di negara ini dalam masa terdekat.

Ditanya sama ada proses pengambilan pekerja asing terjejas berikutan siasatan Suruhanjaya Pencegahan Rasuah Malaysia (SPRM) terhadap dakwaan penyelewengan dalam pemilihan 25 syarikat Bangladesh sebagai ejen merekrut pekerja negara itu ke Malaysia termasuk syarikat Bestinet yang membekalkan Sistem Pengurusan Berpusat Pekerja Asing (FWCMS), Saravanan berkata ia tidak berkaitan.

“Ia tiada kaitan dengan siasatan SPRM terhadap Bestinet kerana biasanya kementerian mengikut peraturan walaupun sistem yang digunakan diperoleh melalui KDN, kita cuma berkongsi sistem dan ia tidak menyebabkan apa-apa terjejas.

“Mungkin pihak Bestinet sibuk memberi kerjasama kepada SPRM dan mungkin berlaku sedikit kelewatan tetapi secara keseluruhan tidak ada kesan,” katanya. – BERNAMA


Sultan Johor kurnia DMIJ kepada empat individu

JOHOR BAHRU, 23 Mac – Sultan Johor Sultan Ibrahim Almarhum Sultan Iskandar berkenan mengurniakan Darjah Sultan Ibrahim Johor Yang Amat Disanjungi Pangkat Yang Kedua, Dato’ Mulia Sultan Ibrahim Johor (DMIJ) kepada empat individu bersempena sambutan ulang tahun keputeraan rasmi baginda hari ini.

Sultan Ibrahim berkenan mengurniakan DMIJ, yang membawa gelaran Datuk kepada Pengarah Tanah dan Galian Johor Ashari Kasnan; Timbalan Setiausaha Kerajaan Johor (Sukan, Belia dan Sukarelawan) On Jabbar @ Ja’afar; dan Pegawai Daerah Muar Mustaffa Kamal Shamsudin.

Sementara itu, baginda turut berkenan mengurniakan Darjah Sultan Ibrahim Johor Yang Amat Disanjungi Pangkat Ketiga, Setia Mulia Sultan Ibrahim Johor (SIJ) kepada empat individu.

Darjah SIJ dikurniakan kepada Pengarah Jabatan Laut Wilayah Selatan Dickson Dollah; Yang Dipertua Majlis Perbandaran Kluang Norliyati Md Noor; Setiausaha Bahagian [email protected] Ungku Suzana Ungku Mohammad dan Timbalan Pengarah Pendidikan Agama, Jabatan Agama Islam Negeri Johor, Yosree Ikhsan.

Turut berangkat ke majlis pengurniaan darjah bersempena sambutan Ulang Tahun Hari Keputeraan Rasmi Baginda yang berlangsung di Balai Mengadap Istana Bukit Serene, di sini hari ini ialah Tunku Mahkota Johor Tunku Ismail Sultan Ibrahim.


Kerajaan perlu wujudkan sistem saraan baharu

LENDU 8 Sept – Sistem Saraan Malaysia (SSM) yang baharu perlu diwujudkan kerajaan berikutan sistem saraan sedia ada tidak pernah dikaji dan ditambah baik sejak hampir 20 tahun lalu.

Presiden Kongres Kesatuan Pekerja-pekerja Di Dalam Perkhidmatan Awam (CUEPACS), Adnan Mat berkata, sistem saraan sedia ada yang digubal pada 2002 perlu diwujudkan dengan SSM baharu berikutan ia relevan pada keadaan semasa.

“Perkara itu wajar dimasukkan dalam peruntukan Belanjawan 2022 yang dijadualkan dibentang di Dewan Rakyat pada 29 Oktober depan bagi memastikan ia relevan dengan persekitaran ekonomi semasa dan bukannya menggunakan dapatan daripada sistem yang diwujudkan 19 tahun lalu.

“Pemberian peruntukan khusus bagi mewujudkan sistem saraan baharu itu turut mencerminkan kerajaan serius mahu mereformasi sistem penyampaian perkhidmatan awam daripada segala aspek termasuk melibatkan hal-hal kebajikan penjawat awam,” katanya.

Beliau berkata demikian pada sidang media selepas mengadakan kunjungannya di Pusat Pemberian Vaksin (PPV) Universiti Teknologi MARA (UiTM) Lendu, Alor Gajah, di sini petang tadi.

Dalam pada itu, beliau berkata, skim gaji yang melangkaui pendapatan garis kemiskinan negara merupakan antara perkara yang perlu diberi perhatian dalam pelaksanaan SSM.


Rekod jaringan ‘Supermokh’ dapat pengiktirafan FIFA

KUALA LUMPUR 30 Jun – Di sebalik kejayaan dua bintang bola sepak terkemuka dunia buat masa ini, Cristiano Ronaldo dan Lionel Messi, legenda bola sepak Malaysia Allahyarham Datuk Mokhtar Dahari turut mendapat pengiktirafan antarabangsa dari Persekutuan Bola Sepak Antarabangsa (FIFA).

Allahyarham Mokhtar, yang menggegar dunia bola sepak Asia era 70-an dan 80-an sebelum bersara akibat penyakit saraf diiktiraf badan sukan dunia itu sebagai penjaring ketiga terbanyak sepanjang zaman menerusi entri Twitternya, semalam.

Catatan itu hanya diatasi oleh legenda dan penyerang Iran, Ali Daei dan bintang Portugal, Ronaldo yang berkongsi rekod sebagai penjaring terbanyak selepas masing-masing menjaringkan 109 gol.

Rekod jaringan Allahyarham Mokhtar juga, mengatasi pencapaian legenda Hungary, Ferenc Puskas yang menjaringkan 84 gol dalam 85 penampilan, dan bintang Brazil, Pele yang meledak 77 gol.

Bintang Barcelona, Messi berjaya memasuki senarai sembilan pemain paling banyak mencipta jaringan di peringkat antarabangsa selepas meledak dua gol untuk membantu Argentina membenam Bolivia 4-1 dalam aksi Copa America yang masih berlangsung.

Messi kini terikat di kedudukan kesembilan dengan 75 jaringan bersama pemain Hungary Sandor Kocsis, Kunishige Kamamoto (Jepun) dan Bashar Abdullah (Kuwait).

Mokhtar, penyerang paling digeruni dalam sejarah pasukan kebangsaan, pernah membantu Malaysia muncul juara Pestabola Merdeka sebanyak empat kali, Sukan SEA dua kali, serta meraih pingat gangsa Piala Asia 1974.

Pada saingan domestik, pemain kelahiran Ampang itu pernah membantu Selangor merangkul gelaran Piala Malaysia sebanyak 10 kali bermula 1972 hingga 1986, serta kejuaraan liga pada 1984.


Penulis lirik lagu ‘Lelaki Teragung’ meninggal dunia

KUALA LUMPUR 31 Mac – Penulis lirik lagu dan bekas wartawan hiburan Harian Metro Rudy Imran Shamsudin, meninggal dunia akibat kanser usus hari ini.


Cadang pasar malam dibenar beroperasi – MEDAC

ALOR GAJAH 6 Julai – Kementerian Pembangunan Usahawan dan Koperasi (MEDAC) mencadangkan agar kerajaan mempertimbangkan kebenaran pasar malam di seluruh negara beroperasi lebih awal.

Timbalan Menterinya, Datuk Wira Mas Ermieyati Samsudin berkata, walaupun kebanyakan negeri masih melalui Pelan Pemulihan Negara (PPN) Fasa 1 dan 2 ketika ini, namun beliau melihat adanya keperluan untuk operasi pasar malam dibenarkan.

Katanya, melihat kepada perkembangan Program Imunisasi COVID-19 (PICK) yang menunjukkan angka memberangsangkan pada masa kini, tidak salah sekiranya peniaga pasar malam dan usahawan lain diberi perhatian dan pertimbangan sewajarnya.

“Jadi, sebab itulah kita mencadangkan Majlis Keselamatan Negara (MKN) untuk sama-sama mempertimbangkan agar mereka ini dibenarkan berniaga memandangkan hari ini kita lihat dengan kepatuhan prosedur operasi standard (SOP) dan peningkatan vaksin seakan membolehkan ia dibuka semula.

Beliau berkata demikian ketika ditemui selepas mengiringi Timbalan Menteri Pembangunan Luar Bandar II, Datuk Henry Sum Agong mengadakan lawatan ke Pusat Pemberian Vaksin (PPV) Bergerak di Kampung Orang Asli Bukit Payung, di sini, hari ini.

Mengulas lanjut, Mas Ermieyati berkata, pihak MEDAC menerusi sembilan buah agensi di bawahnya turut menyediakan pelbagai inisiatif lain seperti tawaran, pembiayaan, sokongan dan latihan kepada para usahawan di seluruh negara dalam mendepani pandemik COVID-19.

“Ini usaha yang sangat penting untuk membantu usahawan kerana apabila kita sudah melalui fasa 3 dan 4 PPN dan banyak sektor sudah dibuka, maka para usahawan ini dapat bersedia lebih awal.

“Kita amat berharap semua program dan pembiayaan yang disediakan pihak kerajaan dapat dimanfaatkan sebaiknya oleh para usahawan dan pada masa sama mereka juga boleh menghubungi ‘one stop centre’ MEDAC untuk mendapatkan sebarang pandangan, nasihat ataupun rujukan,” katanya lagi.


KDNK dijangka melebihi unjuran 6.5-7.0 peratus – PM

Beliau berkata dengan sentimen yang kekal positif pada hujung tahun 2022 serta prestasi ekonomi yang memberangsangkan ekoran pembukaan semula ekonomi selaras dengan fasa peralihan ke endemik COVID-19, kadar pengangguran juga telah menurun kepada 3.6 peratus pada Oktober 2022.

“Pun begitu, ia masih belum pulih seperti mana kadar guna tenaga penuh sebelum krisis COVID-19 iaitu 3.3 peratus dan kebimbangan kadar pengangguran dalam kalangan belia berumur bawah 25 tahun yang masih tinggi iaitu mencecah 10 peratus,” jelas Perdana Menteri.

Anwar berkata demikian ketika membentangkan Rang Undang-Undang Kumpulan Wang Disatukan (Perbelanjaan Masuk Akaun) 2022 dan Usul Anggaran Perbelanjaan Pembangunan Sementara 2023 di Dewan Rakyat hari ini.

Sementara itu, beliau berkata kekusutan konflik geopolitik yang berlaku menekan inflasi global dan melemahkan pertumbuhan ekonomi sementara kenaikan harga komoditi serta bahan makanan turut memberi dampak yang buruk kepada kos sara hidup rakyat Malaysia.

Menurutnya Tabung Kewangan Antarabangsa (IMF) mengunjurkan pertumbuhan ekonomi global menurun daripada 3.2 peratus untuk tahun 2022 kepada 2.7 peratus pada tahun 2023.

“Semua pihak perlu bersama kerajaan dalam memformulasi pendekatan yang menyeluruh. Golongan maha kaya dan konglomerat yang meraih laba yang besar susulan peningkatan harga komoditi dan subsidi kerajaan mesti turut menyumbang ke arah sejahtera rakyat terutamanya B40, M40 dan peniaga kecil,” kata Anwar.

Misalnya, tambah beliau syarikat Padiberas Nasional Bhd (BERNAS) telah bersetuju untuk menyumbang RM10 juta bagi tahun ini dan RM50 juta bagi tahun hadapan kepada para pesawah miskin.

Dalam pada itu, Perdana Menteri menzahirkan rasa terharu beliau dengan sambutan dan sokongan negara-negara luar yang memberikan komitmen dan kerjasama untuk meneroka potensi perdagangan dan pelaburan dengan Malaysia.

“Misalnya, Sultan Brunei (Sultan Hassanal Bolkiah) yang menawarkan supaya Brunei Investment Agency (Agensi Pelaburan Brunei) meneroka peluang pelaburan baharu di Malaysia dan ini sekali gus memberi manfaat kepada kedua-dua buah negara,” jelas Anwar.

Beliau menambah Kementerian Perdagangan Antarabangsa dan Industri Malaysia (MITI) dan Kementerian Kewangan turut ditugaskan untuk menambah baik kemudahan menjalankan perniagaan dan meningkatkan pelaburan berkualiti ke arah menjana peluang pekerjaan berpendapatan tinggi untuk rakyat Malaysia, terutamanya untuk golongan belia.

Pada masa yang sama, kawal selia bagi pekerja asing juga telah dipusatkan di Kementerian Dalam Negeri (KDN) bagi memastikan pemain industri dapat berkembang maju, khususnya sektor komoditi, pembinaan dan pelancongan. – BERNAMA


200 ‘badang’ berentap di Jasin, Hidilyn Diaz jadi tetamu istimewa

JASIN 7 Mac – Jaguh angkat berat Filipina, Hidilyn Diaz yang merangkul pingat emas Sukan Olimpik Tokyo 2020 lalu dijangka hadir sebagai tetamu istimewa Kejohanan Angkat Berat Youth, Junior dan Senior Kebangsaan di dewan Alamanda Majlis Perbandaran Jasin (MPJ) pada 14 hingga 19 Mac ini.

Pengerusi bersama program, Ahmad Janius Abdullah berkata, kejohanan terbuka kepada penyertaan lelaki dan wanita mengikut kategori itu bakal disertai 200 atlet dan pegawai dari seluruh negara.

Menurutnya, urus setia kejohanan terdiri daripada Persekutuan Angkat Berat, Majlis Sukan Negara (MSN) dan Jabatan Belia dan Sukan Negeri selain penglibatan beberapa agensi lain antaranya Kelab Angkat Berat Nyalas serta MPJ.

“Bagi acara Remaja atau Youth ditetapkan bawah 17 tahun dengan tujuh kategori, Junior bawah 21 tahun manakala Senior 21 tahun dan ke atas. Masing-masing 10 kategori berat badan,” katanya.

Hidilyn mencuri tumpuan peminat sukan negara kerana melakukan persiapan Olimpik di Jasin, Melaka dan muncul sebagai atlet pertama di negaranya meraih pingat emas Olimpik menerusi acara wanita 55 kilogram (kg).

Akhbar Melaka Hari Ini (MHI) merupakan media rasmi Kejohanan Angkat Berat Youth, Junior dan Senior yang turut dijayakan Jabatan Penerangan, RELA, PDRM dan Bahagian Promosi Pelancongan negeri, Melaka FM dan Hitz Jasin.

Selain itu Ahmad Janius yang juga Pengerusi Pembangunan Persekutuan Angkat Berat Malaysia (PABM) berkata, kejohanan itu dianjurkan ekoran sambutan mengalakkan dari penganjuran Angkat Berat Remaja yang diadakan di Ibu Pejabat Polis daerah Jasin tahun lalu.

“Penganjuran kejohanan kali ini juga menarik lebih ramai penglibatan atlet angkat berat dalam melengkapkan persiapan mereka menghadapi kejohanan SUKMA tahun ini, ” katanya.

Bagi memastikan kelancaran kejohanan, katanya, setiap atlet dan pegawai kejohanan ditetapkan menjalani ujian saringan COVID-19 selang dua hari selain pematuhan pemakaian topeng muka serta imbasan MySejahtera.

Kejohanan itu akan dijadual dirasmikan oleh perasmiannya oleh Ketua Menteri, Datuk Seri Utama Sulaiman Md Ali di dewan Alamanda MPJ pada pukul 10 pagi, 15 Mac.


Graduan perlu main peranan, pastikan Malaysia kekal berdaulat, titah Tengku Permaisuri Selangor

SHAH ALAM, 15 Mei – Tengku Permaisuri Selangor Tengku Permaisuri Norashikin bertitah agar para graduan dapat memainkan peranan masing-masing secara intelek, bagi memastikan Malaysia kekal sebagai negara berdaulat.

Tengku Permaisuri Norashikin yang juga Pro-Canselor Universiti Teknologi Mara (UiTM) bertitah mengingatkan graduan sebagai golongan intelek agar jangan sesekali membiarkan negara dalam keadaan porak-peranda, kacau-bilau, dan hilang segala-galanya.

“Salah satu daripada caranya ialah dengan bersatu padu sesama kita rakyat Malaysia. Jika kita tidak bersatu, kita tidak akan mampu mempertahankan negara kita ini daripada pelbagai bentuk ancaman yang datang daripada pihak yang mahu melihat negara kita ini jatuh dan hancur,” titah baginda pada hari kedua Istiadat Konvokesyen UiTM ke-93 di Dewan Agung Tuanku Canselor UiTM Shah Alam hari ini.

Tengku Permaisuri Norashikin bertitah ibu bapa juga perlu memainkan peranan dengan terus membimbing anak-anak dan sentiasa menegur agar mereka tidak melupakan asal usul.

“Ibu bapalah yang membimbing mereka sejak kecil, sehingga berjaya pada hari ini. Saya berharap, ibu bapa tidak akan berhenti membimbing anak-anak setakat ini sahaja. Tegurlah mereka, dari jauh mahu pun dekat, agar mereka tidak akan lupa asal usul mereka,” titahnya.

Tengku Permaisuri percaya di bawah pimpinan Naib Canselor UiTM Prof Datuk Dr Roziah Mohd Janor, universiti itu mampu mencapai hasrat menjadi Globally Renowned University pada 2025.

“Sudah terbukti, pada tahun 2022 ini, walaupun dalam suasana dunia dilanda pandemik COVID-19, UiTM berjaya berada di kedudukan 105 dalam QS Asia University Rankings dan kedudukan 651-701 dalam QS World University Rankings.

“Ini bermakna, dengan pencapaian ini, UiTM berada pada landasan yang betul dan tepat untuk menjadi universiti terkemuka dunia. Saya akan bersama-sama UiTM untuk memberi komitmen dan kerjasama agar cita-cita ini dapat dicapai pada tahun 2025 nanti,” titah baginda.


Juruteknik rugi RM222,473 terpedaya ‘love scam’

SEREMBAN, 8 April – Seorang juruteknik kilang di sini kerugian RM222,473 selepas menjadi mangsa ‘love scam’ atau penipuan cinta oleh wanita yang dikenali menerusi laman Facebook sejak Januari lepas.

Ketua Jabatan Siasatan Jenayah Komersial Ibu Pejabat Polis Kontinjen Negeri Sembilan Supt Aibee Ab Ghani berkata lelaki berusia 45 tahun itu dihubungi oleh seorang wanita menerusi aplikasi ‘messenger’ Facebook yang memperkenalkan diri sebagai Mei Ling dan mendakwa dirinya seorang doktor dari Yaman.

Beliau berkata setelah persahabatan terjalin, wanita itu memberitahu mangsa bahawa dia akan menghantar bungkusan berisi wang sebanyak US$1 juta (RM4.2 Juta) dan lelaki itu perlu membuat pembayaran bagi penghantaran bungkusan tersebut.

“Pada 18 Feb lepas, mangsa telah memasukkan wang berjumlah RM25,137 ke dalam satu akaun bank tempatan di sebuah bank di sini. Seterusnya pada 10 Mac lepas, mangsa sekali lagi telah memasukkan duit berjumlah RM60,650 ke akaun sama di sebuah bank di Nilai.

“Empat hari kemudian, mangsa turut memasukkan wang berjumlah RM60,000 ke sebuah akaun bank tempatan milik individu lain bernama ‘Sellyhia’. Kedua-dua transaksi ini bagi melepaskan bungkusan pengadu yang tersangkut di Kastam Kemboja dan lapangan terbang Kemboja,” katanya dalam kenyataan di sini hari ini.

Aibee berkata mangsa membuat pembayaran sebanyak RM76,686 lagi ke akaun bank pertama pada 28 Mac lepas kerana dimaklumkan bahawa bungkusan tersebut perlu ditukar kepada nama mangsa dan pembayaran perlu dibuat.

Menurutnya pihak bank ada bertanyakan kepada siapa wang itu diberikan, namun wanita terbabit terlebih dahulu meminta mangsa memberitahu bahawa ia adalah untuk urusan membayar hutang, perbelanjaan dan pinjaman bagi mengelakkan bank mengesyaki urusan transaksi itu.

Aibee berkata lelaki berkenaan sekali lagi diminta untuk membayar sebanyak RM41,000 kepada wanita itu pada 31 Mac lepas, namun mangsa tidak membuat pembayaran kerana tidak mempunyai wang selain berasa ditipu.


KPM jamin 147 sekolah jadi pusat pengundi PRN Johor tidak jejas perjalanan SPM

JOHOR BAHRU, 2 Mac – Keputusan Suruhanjaya Pilihan Raya (SPR) menggunakan 147 sekolah menengah di negeri ini sebagai pusat mengundi bagi Pilihan Raya Negeri (PRN) Johor tidak akan menjejaskan perjalanan peperiksaan Sijil Pelajaran Malaysia (SPM) yang bermula hari ini.

Ketika memberi jaminan itu, Menteri Kanan Pendidikan Datuk Dr Radzi Jidin berkata walaupun sekolah berkenaan digunakan untuk PRN Johor namun, proses itu tidak akan melibatkan bilik peperiksaan.

“Sebelum ini kita memang berbincang dengan SPR sekiranya boleh agar tidak menggunakan sekolah menengah, namun disebabkan kekangan tertentu, sebanyak 147 sekolah menengah akan digunakan.

“Jadi keputusan dibuat walaupun sekolah itu digunakan, ia tidak akan sentuh bilik peperiksaan, walaupun sukar kerana peperiksaan kali ini hampir semua bilik digunakan kerana menjaga penjarakan yang lebih jauh. Tetapi mereka (SPR) ada kaedah dan sedang usahakan yang terbaik bagi memastikan proses peperiksaan berjalan lancar dan teratur,” katanya.

Beliau berkata demikian kepada pemberita selepas mengadakan lawatan di Sekolah Menengah Kebangsaan (SMK) Kota Masai 2 pada hari pertama berlangsungnya ujian bertulis peperiksaan Sijil Pelajaran Malaysia (SPM), di sini hari ini.

Radzi berkata sanitasi juga akan dilakukan sejurus sahaja selesai proses pengundian bagi memastikan kawasan terlibat dinyah cemar dan selamat digunakan kelak.

Peperiksaan bertulis SPM 2021 dijalankan bermula hari ini sehingga 29 Mac manakala PRN Johor ditetapkan pada 12 Mac dengan pengundian awal akan dibuat pada 8 Mac.

Februari lepas, Radzi berkata pihaknya berpendirian agar sekolah menengah di Johor tidak digunakan sebagai pusat mengundi bagi PRN kerana tidak mahu segala persediaan peperiksaan SPM yang telah disusun atur, ‘diganggu-gugat’.- BERNAMA


KPDNHEP pantau peniaga durian

KUALA LUMPUR 26 Feb. – Kementerian Perdagangan Dalam Negeri dan Hal Ehwal Pengguna (KPDNHEP) terus memantau peniaga durian di seluruh negara menerusi Op Duri 2.0 berkuat kuasa 22 Februari sehingga 22 Mac depan.

Timbalan Menterinya Datuk Rosol Wahid berkata, pelaksanaan operasi itu membabitkan pemeriksaan terhadap semua peniaga durian bagi memastikan mereka menggunakan alat penimbang yang sesuai dan sukatan masih dalam tempoh tentu sah.

Selain itu katanya, aspek pematuhan juga termasuk meletakkan tanda harga dengan jelas, mempamerkan jenis durian dan mematuhi sepenuhnya prosedur operasi standard (SOP) Perdagangan Pengedaran yang ditetapkan.

“Menerusi Op Duri 2.0, peniaga durian tertakluk di bawah peruntukan Akta Kawalan Harga dan Antipencatutan 2011 (AKHAP2011) dan Akta Timbang Sukat 1972 (ATS 1972).

“Kesalahan di bawah Perintah Kawalan Harga dan Antipencatutan (Penandaan Harga Bagi Barangan dan Caj Bagi Perkhidmatan) 2020, pesalah individu boleh didenda RM50,000, manakala bagi syarikat atau perbadanan RM100,000,” katanya dalam kenyataan di sini hari ini.

Rosol berkata bagi kesalahan menggunakan atau memiliki timbang, sukat atau alat timbang yang tidak ditentusahkan, pesalah individu atau syarikat boleh didenda sebanyak RM40,000 atau penjara tidak melebihi tiga tahun atau kedua-duanya.

Sehingga 24 Februari pelaksanaan Op Duri 2.0, sebanyak 311 pemeriksaan dibuat dan 14 kes dikesan dengan nilai kompaun berjumlah RM2,600 dikeluarkan, katanya.


Lelaki cedera parah akibat tertembak ketika memburu

JERTIH, 21 Mei — Seorang lelaki ditahan polis selepas tertembak rakannya dengan peluru penabur sehingga cedera parah ketika memburu di hutan Rasil, Hulu Besut dekat sini awal pagi semalam (Sabtu).

Ketua Polis Daerah Besut Supt. Abdul Rozak Muhammad berkata lelaki berusia 38 tahun itu dipercayai tertembak mangsa berusia 32 dalam kejadian antara 12 tengah malam dan 1 pagi ketika mereka bersama-sama keluar memburu pelanduk di hutan tersebut.

“Siasatan awal mendapati suspek dan mangsa yang merupakan rakan baik masuk ke hutan tersebut dengan membawa selaras senapang patah dipercayai buatan sendiri bagi tujuan memburu pelanduk.

“Semasa perjalanan pulang, suspek mendakwa telah tertarik picu senjata api berisi peluru yang dibawanya menyebabkan peluru terkena mangsa yang berada di belakang suspek,” katanya dalam satu kenyataan hari ini.

Beliau berkata lagi, akibat tembakan itu sebahagian badan mangsa dipenuhi lebih 50 biji peluru bebola bersaiz kecil termasuk di leher dan lengan.

Menurut Abdul Rozak lagi polis menerima laporan mengenai seorang lelaki terkena tembakan yang mendapatkan rawatan di Hospital Besut kira-kira 2 pagi hari kejadian.

Katanya susulan kejadian itu suspek yang bekerja sendiri telah ditahan dan polis turut merampas selaras senapang patah dipercayai buatan sendiri itu.

Abdul Rozak berkata saringan air kencing mendapati suspek negatif dadah dan dia direman selama empat hari bermula hari ini hingga Rabu bagi membantu siasatan.

Kes disiasat mengikut Seksyen 37 Akta Senjata 1960 iaitu mendatangkan cedera dengan sepucuk senjata tanpa alasan sah dan Seksyen 8 Akta Senjata 1960 iaitu memiliki senjata api atau amunisi tanpa lesen atau permit yang sah.


Melaka United lakar kemenangan berganda

Gol tunggal menerusi tendangan Uche Agba pada minit ke-60 sudah memadai untuk melakar kemenangan pada skuad Hang Tuah sekali gus meraih tiga mata dalam kedudukan.

Uche berjaya meletakkan pasukan di hadapan menerusi tendangan Uche Agba yang menewaskan penjaga gol skuad Penyu, Mohd Sharmiza Yusoff sekali gus meredakan tekanan skuad tuan rumah.

Skuad kendalian Nafuzi Zain tidak berputus asa untuk menyamakan kedudukan namun gagal apabila tandukan Muhammad Mohd Faudzi terlepas dari sasaran sehingga mengundang cemas pada pertahanan pasukan Melaka United.


DUN Tanjung Bidara : Ab Rauf selami masalah nelayan Padang Kemunting

TANJUNG BIDARA 13 April – Ahli Dewan Undangan Negeri (ADUN) Tanjung Bidara, Datuk Seri Ab Rauf Yusoh berkesempatan menyantuni tujuh nelayan di Kampung Padang Kemunting, di sini bagi menyelami permasalahan dihadapi golongan itu.

Beliau berkata perjumpaan itu bertujuan untuk mendengar sendiri masalah dihadapi nelayan Persatuan Padang Kemunting berikutan ramai dalam kalangan mereka terjejas pendapatan akibat pandemik COVID-19.

“Saya turun padang untuk tanya sendiri masalah dihadapi nelayan di sini, ada ke sumber pendapatan mereka pada waktu endemik ini…mana yang boleh bantu kita cuba bantu.

Katanya setakat ini terdapat kira-kira 180 nelayan di Dewan Undangan Negeri (DUN) Tanjung Bidara diwakili empat persatuan iaitu Persatuan Nelayan Kampung Balai Batu, Kampung Pasir Gembur, Padang Kemunting dan Pengkalan Balak.


Mangsa banjir di Rantau Panjang kekal 33 orang setakat 9 pagi ini

KOTA BHARU, 6 Dis – Jumlah mangsa banjir yang ditempatkan di pusat pemindahan sementara (PPS) di Rantau Panjang dekat Pasir Mas di sini yang mula dibuka sejak Sabtu lepas, kekal 33 orang setakat 9 pagi ini.

Pegawai Jabatan Kebajikan Masyarakat Jajahan Pasir Mas Azizan Aziz berkata 33 mangsa daripada enam keluarga itu termasuk seorang warga emas dan 12 kanak-kanak ditempatkan di PPS Sekolah Kebangsaan (SK) Tok Deh.

“Semua mangsa masih di PPS berikutan banjir belum pulih yang berkemungkinan disebabkan fenomena air ‘termenung’ di penempatan mereka dan kita berharap cuaca semakin baik agar mangsa dapat pulang ke kediaman masing-masing,” katanya ketika dihubungi Bernama, di sini, hari ini.

Sementara itu, portal rasmi info banjir Jabatan Pengairan dan Saliran negeri memaklumkan, setakat 9 pagi ini, Sungai Golok di Rantau Panjang merekodkan bacaan melebihi paras waspada iaitu 7.54 meter (waspada 7 meter) dengan trend menurun.- BERNAMA


Aidilfitri: KTMB tambah perkhidmatan ETS, perkenal tren khas

KUALA LUMPUR, 14 April – Keretapi Tanah Melayu Berhad (KTMB) menyediakan Perkhidmatan Tren Elektrik (ETS) tambahan dan memperkenalkan perkhidmatan tren khas yang dikenali Ekspres Khas Keluarga Malaysia, bersempena sambutan Aidilfitri bermula 29 April ini.

KTMB dalam kenyataan di sini, hari ini memaklumkan tambahan perkhidmatan ETS dengan tiket sebanyak 4,368 serta tren khas itu yang menawarkan 516 tiket adalah berikutan permintaan tinggi daripada penumpang.

Bagi ETS, tambahan adalah melibatkan perjalanan dari KL Sentral ke Padang Besar dan sebaliknya pada 29 April hingga 2 Mei dan 6 hingga 8 Mei manakala bagi tren khas bagi laluan pantai timur melibatkan perjalanan dari Stesen KL Sentral ke Tumpat, Kelantan.

“Tren khas ini akan berlepas pada pukul 11 malam 29 April dari Stesen KL Sentral dan akan berhenti di 17 stesen seperti Bandar Tasik Selatan, Kajang, Nilai, Seremban, Pulau Sebang, Mentakab, Jerantut, Gua Musang, Pasir Mas dan Tumpat dan perjalanan balik dari Stesen Tumpat adalah pada 7 Mei pada pukul 10.50 malam,” menurut kenyataan itu.

KTMB turut memaklumkan bahawa jualan tiket ETS tambahan dan tren khas berkenaan akan mula dijual esok (15 April) dan pengguna disaran melakukan pembelian melalui aplikasi KTMB Mobile (KITS) atau menerusi laman sesawang KTMB.


Aliran trafik perlahan di lebuh raya utama pagi ini

KUALA LUMPUR, 23 April –  Aliran trafik perlahan di lebuh raya utama setakat 10.30 pagi ini berikutan pertambahan kenderaan sempena sambutan Aidilfitri yang memasuki hari kedua.

Jurucakap Lembaga Lebuhraya Malaysia (LLM) ketika dihubungi berkata trafik mula perlahan sebelum Plaza Tol Gombak dari arah Batu Caves dan bilangan kenderaan dijangka bertambah menjelang tengah hari.

Trafik menuju ke utara dilaporkan perlahan dari Slim River ke Tapah dan situasi sama juga ke arah selatan dari Seremban ke Pedas Linggi serta Southville ke Nilai.

Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter www.twitter.com/plustrafik atau talian LLM 1800-88-7752 serta laman Twitter di www.twitter.com/llminfotrafik.


Pemain industri aeroangkasa perlu capai standard AS9100

AYER KEROH 8 Februari – Syarikat dalam industri aeroangkasa beroperasi di negeri ini disarankan mengambil peluang keemasan dengan melaksanakan standard pensijilan Sistem Pengurusan Kualiti Aeroangksa AS9100:2016 bagi memenuhi piawaian antarabangsa.

Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, AS9100:2016 adalah standard pelaksanaan sistem pengurusan yang diguna pakai dalam industri penerbangan, angkasa dan organisasi pertahanan.

Katanya, selaras dengan Rancangan Malaysia ke-12 (RMK12), semua pemain industri tempatan dalam sektor itu dijangka mendapat manfaat daripada pensijilan yang dikeluarkan oleh Sirim Qas International Sdn. Bhd.

Berikutan itu Ab Rauf berharap pihak berkenaan mengambil peluang keemasan dengan menjayakan inisiatif kerajaan bagi memastikan industri aeroangkasa negara termasuk di Negeri Melaka memenuhi piawaian antarabangsa dan berkembang ke peringkat global.

“Sekiranya pelabur baharu dalam industri aeroangkasa ini masuk ke Negeri Melaka, kita (juga) akan minta Sirim mengendalikan kursus ini bagi menjamin syarikat itu, demi menjaga kualiti kemahiran pekerja untuk bersama-sama industri (aeroangkasa),” katanya.

Beliau berkata demikian ketika ditemui Melaka Hari Ini (MHI) selepas merasmikan penutup Seminar On Aerospace 2023 anjuran Sirim Berhad yang mendapat kerjasama daripada Kerajaan Negeri menerusi Invest Melaka, di sebuah hotel, di sini, hari ini.

Hadir sama, Ketua Pegawai Eksekutif Sirim Qas International, Nur Fadilah Muhammad dan Ketua Pegawai Eksekutif Invest Melaka, Datuk Ramli Mohd Ali.

“Penganjuran seminar ini adalah inisiatif Kerajaan Negeri dengan kerjasama Sirim Berhad. Hasrat untuk menjadikan Melaka sebagai hab aeroangkasa bukan sahaja ketika zaman saya (menerajui portfolio perindustrian dan pelaburan) malah sejak daripada pemimpin terdahulu lagi,” katanya.


Pemandu van sekolah dibebaskan dengan jaminan polis

SEPANG 13 Nov – Pemandu van sekolah yang ditahan selepas dipercayai melanggar seorang kanak-kanak perempuan berusia tujuh tahun hingga maut di Taman Seroja, Sepang dekat sini semalam dibebaskan dengan jaminan polis hari ini.

Timbalan Ketua Polis Daerah Sepang Supt Md Noor Aehwan Mohammad berkata pihaknya telah mengambil keterangan pemandu wanita berusia 31 tahun itu dan kertas siasatan berhubung kemalangan tersebut telah dibuka.

“Siasatan awal mendapati, van yang digunakan oleh pemandu tersebut juga mempunyai cukai jalan yang sah. Siasatan lanjut masih lagi dijalankan,” katanya dalam kenyataan hari ini.

Semalam, kanak-kanak perempuan tersebut maut dilanggar van sekolah ketika melintas di hadapan kenderaan itu untuk memasuki rumah transit di Taman Seroja kira-kira 12.10 tengah hari.

Mangsa dibawa ke Pusat Perubatan Nilai, Negeri Sembilan namun meninggal dunia ketika menerima rawatan dan mayat mangsa kemudiannya dibawa ke Hospital Putrajaya untuk bedah siasat.


Isu jalan mendap Taman Rambai Jaya selesai – ADUN

PAYA RUMPUT 19 Mei – Isu jalan mendap dan berlubang yang menimbulkan ketidakselesaan penduduk di sekitar jalan di Taman Rambai Jaya, di sini telah diselesaikan.

Ahli Dewan Undangan Negeri (ADUN) Paya Rumput, Datuk Rais Yasin berkata pihaknya menerusi pemimpin masyarakat di taman perumahan terbabit berjaya menyelesaikan isu tersebut dengan bantuan Majlis Bandaraya Melaka Bersejarah (MBMB), semalam (18 Mei).

“Alhamdulillah,selesai kerja-kerja menurap semula jalan di Taman Rambai Jaya yang telah mendap dan berlubang sebelum ini setelah kita menerima aduan dari orang awam.


TMM2024 sasar 18.7 juta kemasukan pelancong

Exco Pelancongan, Kebudayaan dan Warisan negeri, Datuk Muhammad Jailani Khamis berkata, sasaran berdasarkan produk pelancongan yang ada termasuk yang akan diperkenalkan pada 2024 nanti.

“Kita akan menjenamakan semula produk mana yang perlu dan perbaiki mana yang rosak. Malah akan memperkenalkan beberapa produk baharu seperti pembangunan di Pulau Besar, kemasukan bot Melaka River Cruise (MRC) yang baharu, program-program pelancognan antarabangsa dan tarikan belon udara panas.

“Malah bagi sektor pelancongan luar bandar, kita juga telah menetapkan setiap Pihak Berkuasa Tempatan (PBT) di setiap daerah perlu mengeluarkan produk baharu pelancongan mereka,” katanya.

Beliau berkata demikian ketika ditemui Melaka Hari Ini selepas hadir menyampaikan sesi perbentangan dalam flagship keenam dalam iaitu Memperkasa Pelancongan Negeri Melaka dalam Pelan Strategik Melakaku Maju Jaya (PSMJ) 2035 menerusi Konvensyen Hala Tuju Perancangan Pembangunan Negeri Melaka 2013 diadakan di sebuah hotel di Jalan Tun Razak, di sini, semalam.

“Namun kita akan lihat semula, tetapi tagline lain seperti [email protected] juga relevan digunakan. Kita akan lancarkan tagline baharu selepas keputusan sebulat suara ditentukan yang dijadualkan melepasi bulan Julai nanti,” katanya.


Enam penuntut UPNM dipenjara 18 tahun sebabkan kematian Zulfarhan Osman

KUALA LUMPUR 2 Nov – Mahkamah Tinggi di sini hari ini menjatuhkan hukuman penjara 18 tahun terhadap enam penuntut Universiti Pertahanan Nasional Malaysia (UPNM) selepas didapati bersalah atas pertuduhan menyebabkan kematian tanpa niat Pegawai Kadet Laut UPNM Zulfarhan Osman Zulkarnain, empat tahun lepas.

Hakim Datuk Azman Abdullah menjatuhkan hukuman itu ke atas Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali.

Lima tertuduh itu sebelum ini menghadapi pertuduhan membunuh Zulfarhan Osman di bawah Seksyen 302 Kanun Keseksaan yang memperuntukkan hukuman mati mandatori jika sabit kesalahan, manakala Abdoul Hakeem didakwa bersubahat membunuh mengikut Seksyen 109 kanun sama yang membawa hukuman serupa.

Azman dalam keputusannya mendapati keenam-enam tertuduh bersalah atas pertuduhan dengan niat menyebabkan kecederaan kepada Zulfarhan Osman tanpa niat membunuh mengikut Seksyen 304 (a) Kanun Keseksaan yang membawa hukuman penjara hingga 30 tahun dan dikenakan denda jika perbuatan itu dilakukan dengan niat hendak menyebabkan kematian.

Mahkamah juga menjatuhkan hukuman penjara tiga tahun terhadap lima tertuduh kecuali Mohamad Shobirin serta 12 rakannya selepas didapati bersalah atas pertuduhan mencederakan Zulfarhan Osman.

Azman dalam penghakimannya berkata hukuman yang dikenakan ke atas tertuduh bukan sahaja untuk memberi rasa takut dan perit kepada tertuduh tetapi juga kepada masyarakat.

“Sekiranya hukuman yang dijatuhkan hanya dengan diikat jamin kelakuan baik (seperti yang dimohon peguam tertuduh) ia tidak memberi kesan kepada masyarakat. Zulfarhan Osman kawan tertuduh tetapi kita perlu fikir ibu bapa dan keluarga mangsa (Zulfarhan Osman).

“Melihat kepada jasad si mati (Zulfarhan Osman) saya tidak boleh bayangkan seterika wap kena memang sakit, kalau (menekap) bahagian sensitif tak tahu si pelaku nak dikategorikan sebagai apa, seperti penjenayah yang tiada belas kasihan,” katanya.

Beliau juga melahirkan rasa sedih terhadap tertuduh yang sepatutnya menjadi pegawai tentera, tetapi disebabkan kejadian itu mereka tidak dapat meneruskan pengajian di universiti berkenaan.

Azman berkata kejadian itu bukan hanya berlaku di universiti berkenaan tetapi ia juga terdedah kepada orang lain dan menasihati mereka yang menghadapi situasi seperti itu supaya menanganinya dengan baik. – BERNAMA


Petugas media terima suntikan vaksin COVID-19 mulai Rabu ini- Khairy

KUALA LUMPUR 7 Jun – Petugas media yang berdaftar dalam Program Imunisasi COVID-19 Kebangsaan akan mula menerima suntikan dos pertama vaksin COVID-19 Rabu ini, kata Menteri Penyelaras Program Imunisasi COVID-19 Kebangsaan Khairy Jamaluddin.

“Jumlah penerima vaksin dalam kalangan petugas media bagaimanapun belum diputuskan lagi dan kami masih menelitinya,” katanya kepada pemberita selepas melawat Pusat Pemberian Vaksin (PPV) di Pusat Konvensyen Kuala Lumpur (KLCC), di sini hari ini.

“Daripada segi operasi, saya lihat ia tersusun dan rata-rata penerima vaksin dalam kalangan warga emas yang hadir juga berpuas hati dengan kelancaran operasi PPV di sini.

“Kami juga akan melihat kemungkinan untuk menggandakan jumlah penerima vaksin dari semasa ke semasa di PPV ini, mungkin antara 10,000 hingga 15,000 orangm namun ia bergantung kepada kelancaran program vaksinasi di PPV ini,” katanya.

Ditanya mengenai isu terdapat segelintir warga emas yang dikatakan enggan menerima suntikan vaksin COVID-19 AstraZeneca, Khairy berkata pihaknya menyarankan agar golongan itu tidak memilih jenis vaksin.

“Untuk yang tidak hadir pada janji temu ditetapkan, mereka akan mendapat janji temu lain namun perlu diingatkan mereka masih tidak boleh memilih vaksin misalnya mahukan Pfizer. Kami tak boleh menjanjikannya. Jadi nasihat saya, supaya ambillah sebarang jenis vaksin yang ditawarkan,” katanya.


DUN Klebang: Sistem pengairan sempurna bantu tingkat hasil padi

KLEBANG 19 Julai – Projek Sistem Pengairan di Dewan Undangan Negeri (DUN) Klebang sedang dibangunkan bagi menjaminan aktiviti penanaman padi di kawasan itu tidak terbantut.

Ahli Dewan Undangan Negeri (ADUN) Klebang, Senator Datuk Lim Ban Hong berkata, pembangunan itu wajar dilaksanakan segera dalam usaha meningkatkan hasil tuaian padi di negeri ini.

Ban Hong berkata, setakat ini Jabatan Pengairan dan Saliran (JPS) bersama Jabatan Pertanian negeri sedang menjalankan proses mengukur dan pengambilan tanah untuk memasang paip untuk menyalurkan air ke kawasan pertanian.

“Kita harap projek sistem pengairan ini akan berjalan lancar dan cepat kerana akan membantu mewujudkan sistem pengairan yang lebih sempurna di DUN Klebang.

“Usaha ini merupakan antara pembangunan infratruktur menjadi keutamaan kita bagi memastikan kelestarian dalam bidang pertanian dan perikanan mampu berjalan dengan sempurna,” katanya.

Pihaknya bercadang akan membina sebuah pelantar baharu di kawasan itu berikutan nelayan kini menghadapi kesukaran menarik bot mereka ketika air surut.

“Saya sudah angkat cadangan ini dan berbincang dengan Jabatan Perikanan negeri dan Lembaga Kemajuan Ikan Malaysia (LKIM) Melaka untuk mewujudkan pelantar baharu bagi keselesaan nelayan,” katanya.


Kerajaan kekal subsidi minyak masak kampit satu kilogram

PUTRAJAYA, 22 Jun – Kerajaan masih mengekalkan subsidi minyak masak dengan jumlah sebanyak RM4 bilion untuk tahun ini bagi menanggung kategori minyak masak kampit satu kilogram (kg), kata Perdana Menteri Datuk Seri Ismail Sabri Yaakob.

Beliau berkata program subsidi yang telah bermula sejak Jun 2007 itu merupakan subsidi yang ditanggung oleh kerajaan bagi minyak masak kampit berharga RM2.50 satu kilogram untuk kegunaan Keluarga Malaysia golongan B40, berbanding harga pasaran sebenar iaitu RM9.00.

“Minyak masak yang disubsidi oleh kerajaan ialah sebanyak 60,000 tan metrik sebulan, melebihi daripada keperluan sebenar pengguna iaitu sebanyak 55,000 tan metrik sebulan,” katanya dalam sidang media di sini hari ini, yang turut menjelaskan mengenai kekeliruan berhubung subsidi minyak masak.

Dalam sidang media itu Ismail Sabri menjelaskan subsidi untuk minyak masak berbotol satu kg, dua kg, tiga kg dan lima kg tidak diteruskan bermula 1 Julai ini kerana ia adalah program subsidi sementara yang diperkenalkan kerajaan sewaktu pandemik COVID-19 bagi membantu Keluarga Malaysia yang terkesan.

Menurutnya program subsidi sementara untuk minyak masak berbotol yang diperkenalkan pada Ogos 2021 pada asalnya hanyalah untuk tempoh tiga bulan sahaja dengan kos RM55 juta sebulan, namun program itu bersambung selepas tiga bulan.

“Sehubungan itu, kerajaan membuat keputusan mulai 1 Julai 2022 untuk tidak lagi menyambung subsidi bagi minyak masak berbotol kerana tidak lagi menepati objektif awal program untuk membantu golongan terkesan ketika pandemik.

“Sekarang sudah tidak ada pandemik, maksudnya bukan tidak ada (COVID-19), kita sudah di fasa peralihan endemik. Jadi tiada keperluan lagi macam masa pandemik,” katanya.

“Untuk itu, subsidi minyak masak kampit sahaja yang akan diteruskan dan kerajaan yakin subsidi sebanyak 60,000 tan metrik sebulan adalah mencukupi untuk kegunaan Keluarga Malaysia,” kata Ismail Sabri.

Sementara itu Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata bekalan minyak masak berbotol dan paket bersubsidi akan terus dipantau bagi memastikan harga terkawal dan tiada unsur ketirisan.

“Kita ada lebih 2,000 anggota penguat kuasa, 72 Pusat Arahan Penguatkuasaan (ECC) yang dapat bergerak pantas apabila ada aduan dan hampir 1,000 pegawai pemantau harga yang membantu memantau keadaan bagi memastikan tidak berlaku ketirisan dalam penggunaan minyak masak,” katanya.

Nanta berkata Kementerian Perdagangan Dalam Negeri dan Hal Ehwal Pengguna (KPDNHEP) akan aktif membuat advokasi supaya pengguna faham dengan keadaan dan membantu supaya menghadkan pembelian minyak masak kampit satu kilogram yang bersubsidi.


Johor negeri pertama mulakan persidangan DUN hari ini

JOHOR BAHRU 12 Ogos – Persidangan Keempat Dewan Undangan Negeri (DUN) Johor yang bermula hari ini, pastinya menarik perhatian ramai pihak memandangkan Johor menjadi negeri pertama mengadakan sidang dewan dalam tempoh Pelan Pemulihan Negara (PPN).

Bakal dirasmikan Sultan Johor Sultan Ibrahim Almarhum Sultan Iskandar, persidangan kali ini penting dan mencuri tumpuan memandangkan negara masih berdepan dengan cabaran mengekang penularan pandemik COVID-19.

Persidangan tujuh hari dijadual berakhir 22 Ogos itu dilihat sebagai platform penting bagi kerajaan negeri memperjelaskan pelan tindakan pemulihan ekonomi negeri Johor selain bantuan diberikan kepada rakyat Johor yang terjejas berikutan COVID-19.

UMNO Johor menerajui kepimpinan negeri dengan 14 kerusi; diikuti Bersatu 12 kerusi termasuk DUN Gambir yang disandang Perdana Menteri Tan Sri Muhyiddin Yassin; MIC (dua); dan PAS (satu) manakala pembangkang dibarisi DAP dengan 14 kerusi; Amanah (enam); dan PKR (tujuh).

Kali terakhir sidang DUN Johor diadakan pada 26 November hingga 6 Disember 2020, yang menyaksikan Menteri Besar Datuk Hasni Mohammad membentangkan Belanjawan Johor 2021.


Kandang terbakar: 25 ekor kambing rentung

KEPALA BATAS 28 Feb. – Seorang penternak kambing kerugian puluhan ribu ringgit selepas 25 ekor kambing rentung dalam kebakaran sebuah kandang di Jalan Permatang Kerai Besar, malam tadi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Pulau Pinang berkata pihaknya menerima panggilan kecemasan berhubung kejadian itu pada 10.18 malam sebelum jentera dari Balai Bomba dan Penyelamat Kepala Batas dikejarkan ke lokasi kejadian.

“Sebaik bomba tiba, didapati sebuah kandang kambing binaan kayu berkeluasan kira-kira 84 meter persegi sedang marak terbakar dengan 90 peratus strukturnya telah musnah serta 25 ekor kambing yang berada di situ turut hangus,” katanya ketika dihubungi di sini hari ini.

Beliau berkata berdasarkan maklumat daripada pemilik kandang itu, kebakaran dipercayai bermula daripada pembakaran najis kambing di bawah kandang tersebut pada sebelah petang sebelum api merebak sehingga membakar kandang.

Api berjaya dikawal dengan bantuan Pasukan Bomba Sukarela (PBS) pada 10.40 malam dan kebakaran dipadamkan sepenuhnya kira-kira 20 minit kemudian, menurut jurucakap itu.


Tiada cubaan culik murid sekolah di daerah Gombak – polis

KUALA LUMPUR, 29 September – Hasil siasatan terperinci polis mendapati, tiada cubaan culik seperti yang dilaporkan berlaku di tiga sekolah rendah di daerah Gombak dekat sini.

Pemangku Ketua Polis Daerah Gombak Supt Noor Ariffin Mohamad Nasir berkata siasatan dijalankan, selepas pihaknya menerima tiga laporan daripada dua wanita dan seorang lelaki berusia 32 hingga 43 tahun pada Selasa dan semalam.

Beliau berkata mereka diberitahu anak masing-masing berusia tujuh dan sembilan tahun, mengenai terdapat cubaan menculik oleh lelaki tidak dikenali semasa berada di luar sekolah.

“Polis mengambil tindakan sewajarnya dengan mengenal pasti saksi penting membabitkan beberapa individu termasuk pengadu, rakan sekolah mangsa, pengawal keselamatan, warden lalu lintas, guru besar serta Yang Dipertua Persatuan Ibu Bapa dan Guru (PIBG), selain mendapatkan rakaman kamera litar tertutup (CCTV),” katanya dalam kenyataan hari ini.

Noor Ariffin meminta orang ramai untuk tidak membuat sebarang spekulasi, terpengaruh atau menyebarkan berita yang tidak sahih yang boleh menggugat ketenteraman awam, kerana boleh didakwa di bawah Seksyen 505 Kanun Keseksaan dan Seksyen 233 Akta Komunikasi dan Multimedia 1998.

Sebelum ini, tular di media sosial satu surat daripada pengurusan sebuah sekolah berhubung dakwaan cubaan menculik melibatkan sebuah sekolah di Batu Caves, Selangor.


Singapura, Malaysia setuju teruskan kerjasama tangani cabaran Covid-19

SINGAPURA 13 Julai  – Singapura dan Malaysia bersetuju supaya kerajaan masing-masing wajar meneruskan kerjasama dalam usaha menangani cabaran bersama yang dihadapi daripada pandemik COVID-19.

Persetujuan itu dicapai oleh perdana menteri masing-masing, Lee Hsien Loong dan Tan Sri Muhyiddin Yassin, menurut kenyataan dikeluarkan Kementerian Hal Ehwal Luar Negara (MFA) republik itu pada awal Isnin.

Kenyataan itu dikeluarkan susulan perbualan pada Ahad antara Lee dengan Muhyiddin yang menghubungi pemimpin Singapura itu menerusi telefon untuk mengucapkan tahniah kepada beliau atas kejayaan parti pimpinannya Parti Tindakan Rakyat (PAP) memenangi pilihan raya umum.

Pada pilihan raya umum 10 Julai, PAP dipimpin Lee, selaku setiausaha agung parti itu, kekal berkuasa selepas memenangi 83 daripada 93 kerusi yang dipertandingkan.

Kedua-dua pemimpin menyambut baik kemajuan dicapai kedua-dua pihak dalam pelbagai inisiatif dua hala, termasuk projek kesalinghubungan  rentas sempadan dan pergerakan rakyat, katanya.

Muhyiddin, dalam catatan di laman Facebook beliau pada Ahad, menyentuh tentang panggilan telefon kepada Lee dan berkata, antara lain, beliau yakin hubungan dua hala sedia ada akan terus bertambah kukuh di bawah kepimpinan Lee.

Beliau berkata mereka menzahirkan komitmen masing-masing untuk mengadakan pertemuan selepas situasi COVID-19 di kedua-dua negara telah reda untuk membincangkan pelbagai isu dengan lebih lanjut.


Tiga maut terperangkap dalam kebakaran di pusat hiburan karaoke

ALOR SETAR, 22 April – Tiga individu termasuk seorang wanita dipercayai lemas dengan asap tebal akibat terperangkap dalam kebakaran di sebuah pusat hiburan karaoke di Jalan Putra, Mergong dekat sini, hari ini.

Mangsa lelaki yang maut dikenali sebagai Jeffrey Tan Yan Wei, 30, dan Mark Barry, 32, manakala wanita yang maut dikenali sebagai Kim Mei Kit, 31 tahun dan kesemua mereka merupakan pelanggan pusat hiburan itu.

Timbalan Pengarah Jabatan Bomba dan Penyelamat Malaysia (JBPM) Kedah Penolong Pesuruhjaya Bomba Syufaat Kamaron berkata pihaknya menerima panggilan kecemasan berhubung kejadian pada 10.19 pagi tadi.

“Anggota dari Balai Bomba dan Penyelamat (BBP) Alor Setar dan BBP Jalan Raja telah dikerahkan ke lokasi kejadian untuk membuat pemadaman di bangunan Kelas A berkenaan. Kebakaran dapat dipadamkan sepenuhnya 10 minit kemudian.

“Bomba dimaklumkan oleh pemilik pusat hiburan bahawa terdapat 11 individu di dalam premis yang tidak beroperasi ketika kejadian. Bagaimanapun, lapan daripadanya berjaya keluar manakala tiga lagi pelanggan terperangkap di dalam bilik karaoke,” katanya kepada pemberita ketika ditemui di tempat kejadian, hari ini.

“Lepas pemadaman dilakukan, anggota bomba terus masuk ke dalam premis tetapi tidak menemukan sebarang mangsa. Pusat hiburan ini banyak bilik dan kami dapati banyak yang telah diubah suai dan ada juga bilik rahsia dan ini menyukarkan lagi proses pencarian mangsa.

“Kami dapat bantuan daripada pemilik premis untuk kenal pasti kedudukan bilik-bilik yang ada di situ. Mangsa pertama yang kami jumpa ialah Mark di bilik VIP 1 manakala Jeffrey dan Kim ditemukan di bilik VIP 2,” katanya.

Syufaat berkata setakat ini pihak polis dan pemilik mengesahkan tiada mangsa lain yang berada di dalam premis dan kerja-kerja akhir sedang dijalankan bagi memastikan tiada bara api yang dibimbangi akan menyebabkan berlaku kebakaran lagi.

“Kerja-kerja untuk mengeluarkan asap dari premis berkenaan sedang dilakukan dan pasukan forensik kebakaran bomba juga telah masuk untuk menjalankan siasatan. Buat masa ini punca kejadian masih belum diketahui,” katanya.


Umat Islam di Malaysia sambut Aidilfitri esok

MELAKA 1 Mei – Umat Islam di Malaysia akan menyambut Hari Raya Aidilfitri pada Isnin, 2 Mei, demikian diumumkan Penyimpan Mohor Besar Raja-Raja Tan Sri Syed Danial Syed Ahmad.

“Bagi menyempurnakan titah perintah Seri Paduka Baginda Yang di-Pertuan Agong setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia ialah pada hari Isnin, 2 Mei 2022,” katanya.


PICK ditambah baik, pastikan PPV tidak sesak

KUALA LUMPUR 15 Ogos -Bagi memastikan tidak berlaku kesesakan di pusat pemberian vaksin (PPV), Pelaksanaan Program Imunisasi COVID-19 Kebangsaan (PICK) akan terus ditambah baik, memetik sumber portal Berita Harian hari ini.

Aspek berkenaan akan diberi perhatian khusus, iaitu penguatkuasaan prosedur operasi standard (SOP) lebih ketat apabila lebih banyak PPV secara terus dilaksanakan di negeri lain.

Menteri Penyelaras program itu, Khairy Jamaluddin Abu Bakar, berkata isu suntikan kosong yang tular sebelum ini juga dianggap serius, selain garis panduan mengenainya sudah dikeluarkan kepada setiap petugas vaksinasi, bagi mengelak kejadian berulang.

“Walaupun isu kesesakan dan suntikan kosong ini terpencil dan tidak mencerminkan keseluruhan pelaksanaan PICK di lebih 2,000 PPV di seluruh negara, ini suatu kesilapan, masih tetap suatu kesilapan.

“Saya memohon maaf atas kejadian yang berlaku dan akan terus menambah baik kekurangan dan kesilapan bagi memastikan perkara sama tidak terus berulang,” katanya dalam ucapan khas, hari ini.


Ada bapa sara empat anak dengan pendapatan RM300 sebulan

AYER KEROH 21 April – Hilang pekerjaan akibat pandemik COVID-19 seorang lelaki dari Serkam Darat, kini membiayai belanja persekolahan empat anaknya dengan pendapatan bulanan dianggarkan cuma RM300 hasil bekerja sendiri.

Perkara itu dikongsi seorang guru yang ditemui ketika mengiringi anak muridnya yang terpilih menyertai program Amal Anak Yatim dan Asnaf anjuran OK Group, di sini, semalam.

Guru berkenaan yang enggan dikenali berkata, murid Sekolah Kebangsaan (SK) Serkam Darat, Mohammad Ali Shafie Mohd Khari Azhar, 7, datang dari keluarga yang kurang berkemampuan.

Jelasnya Mohammad Ali antara 30 murid tahun satu hingga enam dari tiga sekolah rendah sekitar Serkam dan Umbai dekat Jasin, terpilih menyertai program itu.

“Pihak sekolah dapati murid ini tidak lengkap buku persekolahannya, lalu guru kelas menghubungi ibu murid tersebut dan susulan situ baharulah kami tahu tentang situasi kewangan keluarga itu.

“Mohammad Ali mempunyai dua kakak dan seorang adik yang masih bayi, tak dapat saya bayangkan bagaimana bapa mereka berjuang untuk mengadakan keperluan persekolahan anak-anak dengan pendapatan sebanyak itu,” katanya.

“Sudah tentu murid-murid ini gembira, terubat sedikit kesedihan di hati mereka kerana keluarga kurang bernasib baik dan tidak mampu menyediakan kelengkapan Hari Raya,” katanya.


Kerajaan perlu semak semula skim gaji- CUEPACS

KUALA LUMPUR 17 Dis- Kerajaan wajar untuk menyemak semula skim gaji yang diterima pekerja sektor awam mahupun swasta dalam keadaan kos sara hidup yang tinggi ketika ini.

Presiden CUEPACS Datuk Adnan Mat berkata, situasi itu kerana dengan gaji di sektor awam dan swasta yang ditawarkan bermula RM1,200 sebulan disifatkan tidak lagi kompetitif.

Katanya, dengan skim gaji yang rendah itu sudah pasti para pekerja perlu melakukan pelbagai pekerjaan lain untuk meningkatkan taraf hidup dan kualiti mereka.

“Ia bukan mengenai gaya hidup seseorang kerana keperluan hidup ketika ini pun sukar untuk dipenuhi berikutan pendapatan boleh guna rakyat yang rendah dek kerana skim gaji yang masih lagi rendah.

“Jika hanya berharapkan gaji sedia ada, sudah tentu tidak mencukupi justeru itu adalah wajar kerajaan menyemak semula skim gaji yang diterima oleh para pekerja ketika ini baik di sektor awam dan juga swasta,” katanya.

Beliau berkata demikian dalam satu kenyataan hari ini mengulas mengenai seorang penjawat awam yang dikenakan hukuman denda RM8,000 kerana menjalanan perniagaan tanpa kebenaran semasa berkhidmat sebagai penjawat awam.

Berkaitan kes itu, ujarnya, CUEPACS menghormati keputusan mahkamah dan turut difahamkan penjawat awam terbabit telah berkhidmat selama 25 tahun sebagai penjawat awam.

“Bagaimanapun komitmen yang tinggi kerana perlu membesarkan anak-anak dengan kos sara hidup yang tinggi menyebabkan beliau terpaksa dan perlu melakukan dua pekerjaan iaitu berniaga bagi menyara kehidupan keluarga dengan lebih baik,” katanya.


Melaka mohon projek RTB disegerakan, jika tangguh rakyat terkesan – KM

DUYONG 8 Disember – Kerajaan Negeri memohon Perdana Menteri Datuk Seri Anwar Ibrahim untuk meneruskan projek rancangan tebatan banjir (RTB) di Melaka khususnya di lokasi-lokasi yang saban tahun berdepan risiko bencana itu.

Ketua Menteri, Datuk Seri Utama Sulaiman Md Ali berkata projek RTB di Melaka secara keseluruhannya bernilai RM932 juta melibatkan beberapa kawasan seperti Duyong, Merlimau, Krubong dan Alor Gajah

“Masalah nombor satu di Melaka adalah banjir. Kalau kata mahu tangguh atau siasat semula ia akan menjejaskan cadangan kita di peringkat Kerajaan Negeri untuk mengatasi isu banjir.

Beliau berkata demikian dalam sidang media selepas Majlis Perasmian Sekolah Rendah Agama (SRA) Jabatan Agama Islam Melaka (JAIM) Seri Duyong di Kampung Permatang Duyong, di sini, hari ini.

Kelmarin, Perdana Menteri, Datuk Seri Anwar Ibrahim mengarahkan beberapa kelulusan projek tebatan banjir bernilai RM7 bilion yang dijalankan secara rundingan terus dan didapati tidak teratur diteliti semula serta tidak diteruskan.

Anwar yang juga Menteri Kewangan dilaporkan berkata, pegawai kementerian itu sudah diminta untuk meneliti semula kelulusan yang diberikan bagi memastikan ia mematuhi prinsip ketelusan dan peraturan yang ditetapkan.


Polis lengkapkan kertas siasatan kes buli pelajar di Teluk Intan

IPOH, 26 Jun – Polis telah melengkapkan siasatan kes buli hingga mendatangkan kecederaan membabitkan seorang pelajar Tingkatan Dua di sebuah asrama sekolah menengah di Teluk Intan, Khamis lepas.

Ketua Polis Perak Datuk Mior Faridalathrash Wahid berkata kesemua 10 pelajar lelaki berusia 16 dan 17 tahun yang ditahan reman selama empat hari sehingga esok akan dibebaskan dengan jaminan polis.

“Kertas siasatan akan dirujuk kepada pihak Timbalan Pendakwa Raya Perak untuk arahan lanjut,” katanya ketika dihubungi Bernama di sini hari ini.

Beliau berkata pemeriksaan ke atas mangsa yang dirawat di Hospital Teluk Intan mendapati terdapat retak tulang rusuk belakang, kesan melecur pada belakang badan sebelah kanan, kecederaan tisu lembut pada betis kanan, dada, belakang, kedua-dua lengan, dagu dan pipi.

“Selain itu, ada kesan melecur ditekap dengan seterika di bahagian belakang badan sebelah kanan. Mangsa telah dibenarkan pulang dan telah keluar dari Hospital Teluk Intan semalam,” katanya.

Polis sebelum ini menahan 10 pelajar senior kepada mangsa pada Khamis selepas menerima laporan berhubung kes itu pada hari yang sama.

Kejadian dipercayai berpunca akibat cemburu terhadap mangsa yang berbual dengan seorang pelajar perempuan yang juga teman wanita kepada seorang daripada suspek.


Syarikat telko perlu peka isu capaian internet luar bandar

AYER LIMAU 17 September – Syarikat penyedia perkhidmatan telko seluruh negara perlu lebih peka berhubung ketersambungan capaian internet bagi mengatasi isu yang dihadapi sesetengah kawasan terutama di luar bandar.

Menteri Komunikasi dan Multimedia, Tan Sri Annuar Musa berkata, semua syarikat telko perlu bergerak seiring dengan kerajaan bagi memastikan liputan 100 peratus mampu dicapai di seluruh kawasan di negara ini.

“Kita mahu syarikat-syarikat ini juga menggerakkan 100 peratus kemampuan ke arah perkhidmatan yang mereka sediakan bukan hanya 100 peratus pada ketersambungan sahaja.

“Saya sudah arahkan mereka jalankan audit dan hasil data diterima masih ada syarikat yang kurang dalam membekalkan perkhidmatan dengan lebih baik.

Beliau berkata demikian pada sidang media selepas merasmikan Program Sambutan Hari Malaysia Dun Ayer Limau di Kompleks Japerun Ayer Limau, Lubok China, di sini hari ini.

Hadir sama, Speaker Dewan Undangan Negeri Melaka (DUN) Datuk Wira Ibrahim Durum; Exco Perpaduan, Penerangan, Sumber Manusia dan Hal Ehwal Pengguna, Ngwe Hee Sem;Adun Ayer Limau, Datuk Hameed Mytheen Kunju Basheer; Adun Kuala Linggi, Rosli Abdullah, Adun Taboh Naning, Zulkiflee Md. Zin dan Pengarah Jabatan Penerangan (JaPen) negeri, Shahrom Ravin Daram Abdullah.

“Ada beberapa isu menerusi hasrat kita dalam Pelan Jalinan Digital Negara (JENDELA), di beberapa negeri akibat isu pemilikan tanah dan Pihak Berkuasa Tempatan (PBT) yang membantutkan pembinaan menara pencawang.

“Tiap-tiap negeri pula nampak berbeza-beza, jadi itu yang kita perlukan kerjasama mereka semua untuk kementerian menyegerakan inisiatif ini dan kalau boleh kerajaan negeri pelu beri pengecualian supaya kita dapat percepatkan pembinaan menara pencawang dalam masa terdekat termasuklah di Melaka,” katanya.


Wanita mengaku murtad mohon maaf kepada kerajaan, rakyat Malaysia

Kuala Lumpur: Wanita yang mengaku warga Indonesia dan meninggalkan agama Islam untuk berkahwin dengan suaminya bukan Islam, tampil membuat permohonan maaf kepada kerajaan dan rakyat Malaysia, semalam, lapor Harian Metro.

“Demi Tuhan kita takkan buat apa lagi, kepada Menteri-Menteri, kepada seluruh rakyat Malaysia bagilah kesempatan (kepada) aku dan suami minta maaf. Kalau aku sama suami ada salah, maafkan.

“Anak saya masih kecil, masih memerlukan ayah. Mungkin kalau semua orang dah maafkan, kita janji kita takkan buat video tentang agama semua itu,” katanya seperti dipetik Harian Metro.

Terdahulu, Ketua Pengarah Jabatan Kemajuan Islam Malaysia (Jakim) Datuk Abdul Aziz Jusoh dilapor berkata, orang ramai diminta menyerahkan siasatan isu video seorang lelaki bukan Islam yang dikatakan memurtadkan seorang wanita Islam kepada pihak polis.

Dalam perkembangan berkaitan, BERNAMA melaporkan Polis Johor sudah mengenal pasti identiti lelaki yang tular di media sosial baru-baru ini kerana dipercayai memurtadkan seorang wanita Islam.

Ketua Polis Johor Datuk Ayob Khan Mydin Pitchay dilapor berkata, ini susulan pemeriksaan polis di sebuah rumah di Perjiranan Bandar Dato Onn, di sini, pada 9.50 malam semalam.

Katanya, pemeriksaan itu hasil maklumat yang menyatakan terdapat sekumpulan orang awam berkumpul untuk menyerbu premis itu kerana mengesyaki lelaki berkenaan berada di dalam premis.

“Pihak polis telah berjaya mengawal keadaan dan hasil pemeriksaan, didapati rumah itu hanya didiami oleh ayah dan kakaknya sahaja manakala suspek yang berusia lingkungan 29 tahun tiada di situ. Oleh itu, tiada tangkapan dan rampasan dibuat,” katanya dalam satu kenyataan.

Katanya, kes video itu sedang Unit Siasatan Jenayah Terkelas (USJT) Bukit Aman mengikut Seksyen 4(1) Akta Hasutan 1948, Seksyen 298 Kanun Keseksaan, Seksyen 505 (C) Kanun Keseksaan dan Seksyen 233 Akta Komunikasi Multimedia 1998.


1,800 pusat servis, bengkel sertai inisiatif baucar diskaun baik pulih kenderaan mangsa banjir

KUALA LUMPUR, 8 Jan – Menteri Kewangan Tengku Datuk Seri Zafrul Tengku Abdul Aziz mengumumkan kini terdapat sebanyak 1,800 pusat servis dan bengkel telah mendaftar untuk inisiatif Baucar Diskaun Automotif Keluarga Malaysia iaitu 1,100 pusat servis kereta dan 700 bengkel motosikal.

Beliau berkata angka ini meningkat daripada 1,000 pusat servis yang diumumkan semalam berikutan Baucar Diskaun Automotif Keluarga Malaysia bernilai sehingga RM1,000.

“Saya juga ingin membuat pencerahan bahawa kerajaan akan terus meningkatkan bilangan pusat servis dan bengkel yang terlibat, terutamanya untuk motosikal dengan menambah pusat servis dan bengkel yang berdaftar di peringkat pihak berkuasa tempatan dan daerah.

“Ini bagi memudahkan urusan rakyat yang terjejas akibat banjir dapat memanfaatkan Baucar Diskaun Automotif ini. Yang penting sekali, kita nak senangkan rakyat,” katanya sempena pendaftaran Bantuan Keluarga Malaysia Lembaga Hasil Dalam Negeri (LHDN) di Jalan Duta di sini hari ini.

Beliau turut menekankan bahawa pemilik kenderaan tidak perlu membuat sebarang permohonan dan mereka boleh menebus baucar tersebut di pusat servis atau pengedar yang sah untuk syarikat automotif yang terlibat jika kenderaan mereka rosak akibat banjir.

Katanya baucar ini akan digunakan secara potongan terus daripada kos keseluruhan pembaikan atau kos penggantian kenderaan baharu melalui invois yang dikeluarkan oleh pusat servis dan pengedar yang sah.

“Mangsa banjir sudah boleh mula membuat tuntutan daripada pusat servis/pengedar yang sah dan bengkel-bengkel yang berdaftar untuk mengelak sebarang kesulitan,” katanya.

Tengku Zafrul berkata kerajaan berharap inisiatif Baucar Diskaun Automotif ini dan bantuan lain seperti rebat elektrik, Bantuan Wang Ihsan, baucar barangan elektrik dan banyak lagi akan dapat membantu mangsa banjir untuk bangun semula secepat mungkin.

Katanya kerajaan telah mendapat kerjasama daripada syarikat automotif yang menawarkan diskaun sekurang-kurangnya 25 peratus bagi kerja-kerja pembaikan dan kos tunda kenderaan secara percuma.

“Dalam hal ini, saya juga ingin mengucapkan terima kasih kepada Perusahaan Otomobil Kedua Sendirian Bhd (PERODUA) dan Proton Holdings Bhd yang menawarkan diskaun sebanyak 50 peratus ke atas kos alat ganti.


Enam penuntut UPNM didapati bersalah sebabkan kematian Zulfarhan

KUALA LUMPUR, 2 Nov – Enam penuntut Universiti Pertahanan Nasional Malaysia (UPNM) didapati bersalah oleh Mahkamah Tinggi di sini hari ini  atas pertuduhan menyebabkan kematian tanpa niat Pegawai Kadet Laut UPNM Zulfarhan Osman Zulkarnain, empat tahun lepas.

Hakim Datuk Azman Abdullah membuat keputusan itu ke atas Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali selepas mendapati pihak pembelaan berjaya membuktikan kesemua tertuduh melakukan kesalahan mendatangkan kecederaan kepada Zulfarhan Osman tanpa niat membunuh.

“Dengan ini kamu berenam dengan niat bersama dan dengan persubahatan tertuduh keenam (Abdoul Hakeem) didapati bersalah di bawah Seksyen 304 (a) Kanun Keseksaan dengan niat menyebabkan kecederaan kepada si mati (Zulfarhan Osman) tanpa niat membunuh,” kata hakim itu.

Lima tertuduh itu sebelum ini menghadapi pertuduhan membunuh Zulfarhan Osman di bawah  Seksyen 302 Kanun Keseksaan yang memperuntukkan hukuman mati mandatori, jika sabit kesalahan, manakala Abdoul Hakeem didakwa bersubahat membunuh mengikut Seksyen 109 kanun sama yang membawa hukuman serupa.

Sementara itu, enam tertuduh itu bersama 12 rakannya didapati bersalah mencederakan Zulfarhan Osman di bawah Seksyen 330 Kanun Keseksaan yang dibaca bersama Seksyen 34 kanun sama.

Mereka ialah Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri, Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan.

Kesemua mereka yang kini berumur 25 tahun didakwa melakukan kesalahan itu di dalam dua bilik, blok penginapan asrama Jebat universiti itu di Kem Perdana, Sungai Besi pada 21 dan 22 Mei 2017.


Pemimpin UMNO Kedah Hashim Jahaya meninggal dunia

ALOR SETAR, 7 Mei – Setiausaha Badan Perhubungan UMNO Kedah Datuk Hashim Jahaya meninggal dunia di kediamannya di Taman Suria dekat Pantai Johor di sini hari ini.

“Saya dalam perjalanan ke rumah Allahyarham pada 3 pagi tetapi telah dimaklumkan oleh seorang anaknya bahawa arwah telah meninggal dunia ketika sedang tidur. Allahyarham memang ada masalah buah pinggang dan sedang menjalani rawatan dialisis.

“Arwah buat rawatan sejak tahun lepas lagi tapi kebelakangan ini nampak kesihatannya makin merosot. Kali terakhir saya berjumpa dengan arwah ketika majlis berbuka puasa pada 23 April lepas dan ketika itu dia masih sihat dan sempat berucap,” katanya ketika dihubungi Bernama hari ini.

Beliau berkata Hashim yang juga bekas Ahli Parlimen Kuala Kedah pada 2004 itu turut memegang jawatan Ketua UMNO Bahagian Kuala Kedah.

“Sebagai ketua, arwah memang fokus pada kerja-kerja parti walaupun sibuk bekerja sebagai seorang peguam. Cara kerja arwah juga memang perlu dilaksanakan dengan mantap dan kami sedang membuat persiapan rapi untuk pilihan raya umum (PRU15) akan datang.

“Memang sedih dengan kehilangan Allahyarham tetapi kami semua reda. Kami akan teruskan legasi dan akan cuba memenuhi hasrat arwah yang ingin melihat UMNO menang balik di Parlimen Kuala Kedah,” katanya. – BERNAMA


Calon dipilih ukuran UMNO pada masa akan datang – Ab Rauf

PENGKALAN BATU 11 -“Siapa yang menang teruskan memimpin dan yang kalah sokonglah pemimpin,” ujar Pengerusi Badan Perhubungan UMNO negeri, Datuk Seri Ab Rauf Yusoh.

Beliau berkata, Pemilihan UMNO bagi sesi 2023/2026 adalah ukuran pada masa hadapan parti itu dan pemimpin yang dipilih akan membawa mandat bagi menawan semula hati rakyat.

“Kalau dilihat dalam kedudukan politik negara kita perlu juga lihat kedudukan politik Melaka. Untuk negara kita lihat pemilihan kali ini adalah ukuran kepada masa hadapan UMNO yang mana naungannya bergantung kepada pemilihan yang akan dipilih hari ini.

“Pemimpin hari ini akan membawa satu langkah kehadapan bagi UMNO menambat semula hati rakyat untuk bersama-sama mengemudi kerajaan pada masa hadapan,” katanya.

“Untuk Melaka saya rasa sekitar jam 5 petang nanti sudah boleh tahu (keputusan) dan walau apa pun keadaan pemilihan kali ini merupakan ukuran untuk lima tahun akan datang,” katanya.

Dalam perkembangan lain, Ab Rauf yang juga Exco Kanan Pelaburan, Perindustrian, Pembangunan Usahawan dan Koperasi negeri memuji penglibatan anak muda yang berjaya dalam bidang keusahawanan.

Beliau berkata, ia terbukti menerusi butik pakaian terkenal negara yang diasaskan seorang anak muda merekodkan jualan lebih RM32 juta pada tahun lalu sekali gus menunjukkan belia masa kini mampu melangkah lebih jauh.

“Selaku Exco yang menjaga kepentingan keusahawanan saya bangga dengan kejayaan ini dan mengharap menjadi pemangkin kepada anak Melaka selain membuktikan anak muda boleh,” katanya.


Majlis menghadap PM berkaitan mesyuarat pra-Kabinet – Istana Negara

KUALA LUMPUR, 6 Okt – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri Datuk Seri Ismail Sabri Yaakob untuk mesyuarat pra-Kabinet di Istana Negara hari ini.

Menurut catatan di Facebook Istana Negara, mesyuarat pra-Kabinet adalah antara aktiviti mingguan atau rutin utama Seri Paduka untuk berbincang dan bertukar pendapat bersama Perdana Menteri berhubung urusan dan isu-isu berkaitan kerajaan.

Pergerakan Perdana Menteri hari ini menjadi tumpuan media susulan spekulasi mengenai pembubaran Parlimen untuk memberi laluan kepada Pilihan Raya Umum ke-15 (PRU15) bertiup kencang.

Pada Selasa, Ismail Sabri mengesahkan beliau akan menghadap Al-Sultan Abdullah di Istana Negara pada hari ini, dan banyak spekulasi mengaitkan pertemuan itu bagi memohon perkenan Yang di-Pertuan Agong untuk pembubaran Parlimen.

Perdana Menteri memasuki pintu pagar utama Istana Negara pada 3.49 petang dengan menaiki kenderaan rasmi kerajaan dan sempat melambai ke arah petugas media yang menanti sejak pagi, sebelum dilihat meninggalkan pekarangan Istana Negara pada 4.45 petang. – BERNAMA


Pengusaha dobi rugi RM1,000 ditipu sindiket pinjaman wang tidak wujud

ALOR SETAR, 13 Mac – Seorang pengusaha dobi di Kuala Kedah mengalami kerugian RM1,100 selepas ditipu seorang lelaki yang menawarkan pinjaman wang tidak wujud, semalam.

Ketua Jabatan Siasatan Jenayah Komersial Kedah Supt Elias Omar berkata mangsa yang merupakan lelaki berusia 37 tahun mendakwa menerima mesej melalui aplikasi WhatsApp daripada suspek yang menawarkan pinjaman wang dengan kadar bayaran balik yang sangat murah.

“Mangsa (pengusaha dobi) kemudiannya menerima panggilan telefon daripada suspek yang mengaku sebagai ejen pinjaman wang berlesen. Mangsa yang berminat membuat pinjaman RM5,000 telah memberikan salinan kad pengenalan dan penyata akaun bank kepada suspek.

“Suspek telah meminta mangsa untuk membuat bayaran proses seperti pendahuluan, insurans dan sebagainya sebelum wang pinjaman berjumlah RM5,000 itu diberikan kepada mangsa,” katanya dalam kenyataan hari ini.

“Mangsa yang berasa dirinya ditipu kemudian membuat laporan polis di Balai Polis Alor Setar pada hari yang sama. Ekoran itu, polis membuka satu kertas siasatan di bawah Seksyen 420 Kanun Keseksaan,” katanya.

Sehubungan itu, Elias menasihatkan orang ramai supaya tidak mudah mempercayai sebarang panggilan yang mengaku pihak daripada mana-mana jabatan kerajaan atau institusi kewangan selain mereka boleh membuat semakan status akaun di laman sesawang http://ccid.rmp.gov.my>semakmule sebelum membuat sebarang bayaran.- BERNAMA


LTdL: Beberapa jalan di Gombak ditutup bermula 1 tengah hari esok

KUALA LUMPUR, 12 Okt – Beberapa jalan raya di sekitar Gombak, di sini akan ditutup bermula pukul 1 tengah hari esok, sempena perlumbaan peringkat ketiga Le Tour de Langkawi (LTdL).

Pemangku Ketua Polis Daerah Gombak Supt Noor Ariffin Mohamad Nasir berkata antara jalan yang akan ditutup sepanjang perlumbaan itu berlangsung ialah susur keluar Taman Melati ke MRR2 Batu Caves, susur keluar Shell Taman Melati, MRR2 dari arah Batu Caves hala tol Gombak dan Jalan Sungai Pusu hala ke tol Gombak.

Perlumbaan LTdL peringkat ketiga akan bermula di Putrajaya dan berakhir di Genting Highlands dengan pelumba dijangka tiba di sempadan daerah Gombak kira-kira pukul 3 petang dan tamat selewat-lewatnya pukul 4.15 petang.


Unifi tawar siaran percuma Olimpik

Unify dalam satu kenyataan hari ini berkata pelanggan boleh menonton kesemua 33 jenis sukan dan 339 acara menerusi unifi TV dan aplikasi unifi PlayTV.

Ketua Pegawai Komersial Telekom Malaysia Anand Vijayan berkata sebagai salah satu penyiar rasmi Sukan Olimpik Tokyo 2020, “unify berbesar hati menawarkan siaran secara percuma untuk dinikmati oleh semua rakyat Malaysia.”

Beliau berkata, bagi yang masih belum melanggani unifi TV, mereka boleh menonton temasya sukan berprestij itu secara percuma di aplikasi unifi PlayTV dengan memuat turun aplikasi tersebut dari Google PlayStore dan Apple App Store.

Pengguna aplikasi unifi PlayTV sedia ada hanya perlu log masuk untuk menikmati temasya sukan Olimpik itu di aplikasi tersebut manakala pengguna unifi PlayTV baharu hanya perlu mendaftar akaun baharu untuk menontonnya di mana sahaja dan pada bila-bila masa menerusi peranti pintar mereka secara percuma.


Pengangkutan awam beroperasi seperti biasa sepanjang sekatan pergerakan penuh

PUTRAJAYA 13 Jun – Semua perkhidmatan pengangkutan awam termasuk teksi dan e-hailing dibenarkan beroperasi sepanjang pelaksanaan sekatan pergerakan penuh yang dilanjutkan sehingga 28 Jun ini dengan mengikut prosedur operasi standard (SOP) ketat, kata Menteri Pengangkutan Datuk Seri Dr Wee Ka Siong.

Beliau berkata setiap kenderaan penumpang pengangkutan awam teksi dan e-hailing dihadkan kepada dua orang iaitu seorang pemandu dan seorang penumpang, termasuk kenderaan bersaiz lebih besar seperti pacuan empat roda (4WD) dan van.

“Pengguna pengangkutan awam perlu mendapatkan kebenaran rentas negeri atau rentas daerah daripada pihak polis sekiranya menggunakan mana-mana mod pengangkutan awam bagi perjalanan yang berkaitan,” katanya dalam kenyataan semalam.

Wee berkata pemandu teksi perlu mendapatkan surat kebenaran beroperasi daripada Sistem Maklumat Industri Logistik (SMILE) di https://application.mot.gov.my. manakala pemandu e-hailing pula boleh mendapatkan salinan surat kebenaran Kementerian Pengangkutan (MOT) yang telah diberikan kepada syarikat operasi e-hailing masing-masing.

Beliau berkata surat tersebut dan Lesen Kenderaan Perkhidmatan Awam (PSV) yang dikeluarkan oleh Agensi Pengangkutan Awam Darat (APAD) diperlukan sebagai bukti kebenaran beroperasi di sekatan jalan raya (SJR).

Wee berkata kesemua pemain industri yang telah mendapat kelulusan di bawah SMILE sebelum 1 Jun lalu boleh memuat turun semula surat pengesahan beroperasi dalam laman sesawang sama tanpa perlu mendaftar semula.

Sekatan pergerakan penuh di bawah Perintah Kawalan Pergerakan (PKP) 3.0 yang sepatutnya berakhir 14 Jun ini disambung untuk tempoh dua minggu lagi, berkuat kuasa 15 Jun hingga 28 Jun ini.

Menteri Kanan (Kluster Keselamatan) Datuk Seri Ismail Sabri Yaakob berkata keputusan tersebut dibuat setelah mengambil kira jumlah kes harian yang masih tinggi iaitu melebihi 5,000 kes sehari.


Peguam Shafee lepas, bebas kes LHDN dan ubah wang haram RM9.5 juta

KUALA LUMPUR, 28 Okt – Mahkamah Tinggi di sini hari ini melepas dan membebaskan peguam Tan Sri Muhammad Shafee Abdullah atas dua pertuduhan pengubahan wang haram membabitkan RM9.5 juta yang didakwa diterima daripada Datuk Seri Najib Tun Razak dan dua pertuduhan membuat penyata tidak betul kepada Lembaga Hasil Dalam Negeri (LHDN).

Hakim Datuk Muhammad Jamil Hussin membuat keputusan itu selepas mendapati pihak pendakwaan gagal membuktikan kes prima facie terhadap Muhammad Shafee, 70, di akhir kes pendakwaan.

Muhammad Shafee didakwa atas dua pertuduhan melibatkan diri dengan pengubahan wang haram iaitu dengan menerima hasil daripada aktiviti haram, masing-masing berjumlah RM4.3 juta dan RM5.2 juta melalui dua keping cek AmIslamic Bank Berhad milik Najib yang telah dimasukkan ke dalam dua akaun CIMB Bank Berhad milik tertuduh.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.


Penghantar makanan, tiga lelaki dituduh rogol pelajar

IPOH, 29 Julai – Seorang penghantar makanan yang didakwa semalam dihadapkan semula ke Mahkamah Sesyen di sini hari ini bersama tiga lagi lelaki atas pertuduhan merogol seorang pelajar yang sama dua minggu lepas.

Penghantar makanan Afiq Yan Muhammad Farid Yan, 20, didakwa merogol remaja perempuan berusia 15 tahun itu di sebuah rumah di Jalan Felda Lasah, Kampung Pulau Mentimun, Sungai Siput Utara, antara 1 hingga 2 pagi, 17 Julai lepas.

Tiga lelaki iaitu seorang bawah umur, Muhammad Azeem Abdul Rahman, 20, dan Mohamad Ariff Haikal Arapin, 21, pula didakwa melakukan rogol berkumpulan ke atas mangsa di alamat rumah tidak bernombor di Taman Dovenby, Sungai Siput Utara, antara 1 hingga 2 pagi, 14 Julai.

Ketiga-tiga lelaki berkenaan didakwa di bawah Seksyen 375B Kanun Keseksaan yang memperuntukkan hukuman penjara minimum 10 tahun dan maksimum 30 tahun.

Ainul Shahrin membenarkan jaminan sebanyak RM8,000 ke atas Afiq Yan dan RM10,000 ke atas Muhammad Azeem dan Mohamad Arif Haikal, manakala RM5,000 ke atas remaja bawah umur berkenaan dengan seorang penjamin serta menetapkan 2 Sept depan sebagai tarikh sebutan semula kes.

Terdahulu di Mahkamah Majistret Kuala Kangsar, seorang remaja perempuan berusia 16 tahun mengaku tidak bersalah atas pertuduhan bersubahat dengan tertuduh iaitu lelaki bawah umur, Muhammad Azeem dan Mohamad Ariff Haikal, sehingga menyebabkan mangsa didakwa dirogol ketiga-tiga lelaki itu antara 1 hingga 2 pagi pada 14 Julai.

Remaja itu dituduh mengikut Seksyen 375B Kanun Keseksaan dibaca bersama Seksyen 109 kanun sama yang memperuntukkan hukuman penjara minimum 10 tahun dan maksimum 30 tahun.

Beliau turut didakwa bersubahat dengan Afiq Yan sehingga menyebabkan mangsa didakwa dirogol oleh Afiq antara 1 hingga 2 pagi pada 17 Julai mengikut Seksyen 376 Kanun Keseksaan, dibaca bersama Seksyen 109 kanun sama yang memperuntukkan hukuman penjara minimum 10 tahun dan maksimum 30 tahun serta sebatan.

Mahkamah membenarkan remaja perempuan itu dijamin RM2,000 bagi setiap pertuduhan selain syarat tambahan tidak dibenarkan mengganggu mangsa dan melapor diri di balai polis setiap bulan dan kes disebut semula pada 5 Ogos depan.

Semalam, Afiq Yan mengaku tidak bersalah atas pertuduhan merogol mangsa di sebuah hotel di sini kira-kira 12.30 tengah malam pada 16 Julai lepas.

Pada 20 Julai lepas, polis dilaporkan menahan enam lelaki berusia lingkungan 16 hingga 21 tahun yang disyaki merogol seorang pelajar perempuan berikutan ibu mangsa membuat laporan polis bahawa dia menjumpai anaknya dalam keadaan terbaring dan khayal di sebuah rumah di Panorama Lapangan Terbang.


Empat individu didakwa kemuka dokumen palsu tuntut insentif Program Penjana Kerjaya 2.0

KUALA LUMPUR, 9 Jan – Empat individu didakwa di tiga Mahkamah Sesyen di sini hari ini atas pertuduhan mengemukakan dokumen palsu kepada Pertubuhan Keselamatan Sosial (Perkeso) bagi menuntut insentif di bawah Program Penjana Kerjaya 2.0 berjumlah RM504,460.

Semasa prosiding di hadapan Hakim Rozina Ayob, Ketua Pegawai Eksekutif NVDS Technology Sdn Bhd Md Zaidi Muhammad, 45, mengaku tidak bersalah atas satu pertuduhan, manakala bekas pengarah syarikat Lan Trading & Construction Con dan Percetakan Haz Sdn Bhd Mohamed Hazzri Mohamed Amin, 45, mengaku tidak bersalah terhadap dua pertuduhan.

Md Zaidi didakwa memberikan Borang Pengesahan Pekerja Program Insentif Pengambilan Pekerja bertarikh 22 April 2021 melalui seorang wanita kepada seorang pegawai perkhidmatan pekerjaan pejabat Perkeso bagi menuntut insentif di bawah program tersebut berjumlah RM343,660.

Dia dituduh dengan niat memperdayakan Perkeso dengan dokumen mengandungi pernyataan palsu tentang nama pekerja baharu sedangkan senarai pekerja yang dinamakan itu bukan pekerja syarikat berkenaan.

Mohamed Hazzri yang berdepan dua pertuduhan didakwa memberikan borang pengesahan bertarikh 3 Jun dan 29 Jun 2021 melalui seorang lelaki kepada dua pegawai perkhidmatan pekerjaan pejabat Perkeso bagi menuntut insentif di bawah program sama berjumlah RM40,900 dengan niat sama.

Di hadapan Hakim Suzana Hussin, Mohamed Hazzri dan pemilik syarikat Ilham Diya Enterprise, Nor Rizan Zakaria, 59, mengaku tidak bersalah atas satu pertuduhan memberikan borang pengesahan bertarikh 6 Mac 2021 dan 29 Mei 2021 melalui seorang lelaki kepada seorang pegawai perkhidmatan pekerjaan pejabat Perkeso bagi menuntut insentif di bawah program sama berjumlah RM110,800 dengan niat sama.

Bagi prosiding di hadapan Hakim Azura Alwi pula, pengurus syarikat Bmine Enterprise, Muhammad Asyraf Omar, 31, mengaku tidak bersalah memberikan borang bertarikh 31 Julai 2021 melalui seorang lelaki kepada seorang pegawai perkhidmatan pekerjaan pejabat Perkeso bagi menuntut insentif di bawah program sama berjumlah RM9,100 dengan niat sama.

Md Zaidi dan Muhammad Asyraf didakwa melakukan perbuatan itu di Bahagian Perkhidmatan Pekerjaan, Perkeso di Putrajaya manakala Mohamed Hazzri dan Nor Rizan di Pejabat Perkeso, Jalan Ampang di sini, antara 6 Mac 2021 hingga 13 Sept 2021.

Kesemua pertuduhan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang membawa hukuman penjara maksimum 20 tahun dan denda tidak kurang lima kali nilai butir palsu itu atau RM10,000 mengikut mana lebih tinggi, jika sabit kesalahan.

Rozina membenarkan Md Zaidi dan Mohamed Hazzri masing-masing diikat jamin RM25,000 dan RM10,000 dengan seorang penjamin berserta syarat tambahan mereka perlu menyerahkan pasport kepada mahkamah dan dilarang ke luar negara, selain perlu melaporkan diri di pejabat SPRM sebulan sekali sehingga pelupusan kes serta menetapkan 15 Feb ini untuk sebutan kes.

Suzana pula membenarkan Mohamed Hazzri dan Nor Rizan masing-masing diikat jamin RM16,000 dengan seorang penjamin dan mereka perlu menyerahkan pasport kepada mahkamah serta melaporkan diri di pejabat SPRM sebulan sekali sehingga kes selesai dan menetapkan sebutan kes pada 7 Feb.

Muhammad Asyraf dibenar diikat jamin RM5,000 dengan seorang penjamin berserta syarat tambahan sama dan mahkamah menetapkan sebutan kes pada 22 Feb.

Pendakwaan dikendalikan Timbalan Pendakwa Raya SPRM Mohamad Fadhly Mohd Zamry, A.Kalaivani dan Atiqah Alias manakala Md Zaidi diwakili peguam Azalea Nazihah Zulkefli dan Nor Rizan diwakili peguam Hasmah Nordin serta Mohamed Hazzri dan Muhammad Asyraf tidak diwakili peguam.


Kelangsungan industri kreatif keutamaan KKMM

KUALA LUMPUR 9 Sept – Pembukaan semula lapan aktiviti industri kreatif mulai hari ini bagi fasa peralihan daripada pandemik ke endemik adalah satu keperluan yang akan memberi kelegaan kepada lebih sejuta penggiat sektor industri itu.

Menteri Komunikasi dan Multimedia (KKMM) Tan Sri Annuar Musa berkata, ia berikutan sektor kreatif adalah antara yang amat terkesan apabila tidak dapat berfungsi langsung semasa Perintah Kawalan Pergerakan (PKP) tahun lepas, selain rakyat juga memerlukan hiburan sihat supaya tidak terus berada dalam kemurungan.

“Namun, dengan pengumuman ini, diharap sektor hiburan ini dapat bernafas semula dan semua pihak berkepentingan (dalam) sektor ini dapat menjana semula ekonomi sektor kreatif dalam norma baharu.

“Meskipun ada perbatasan prosedur operasi standard (SOP) yang perlu dipatuhi, ia tidak perlu menjadi kekangan untuk sektor ini berkembang dengan lebih maju dengan cara yang lebih kreatif,” katanya dalam kenyataan semalam.

Beliau berkata sepanjang pandemik, pekerja sektor kreatif yang kebanyakannya bekerja secara kontrak atau ‘freelance’ didapati amat terkesan kerana ‘nature of the job’ mereka adalah bukan makan gaji sekali gus ramai penggiat industri itu menjadi asnaf dan terpaksa membuat (pekerjaan) apa sahaja demi sesuap nasi.

Kelmarin, Perdana Menteri Datuk Seri Ismail Sabri Yaakob mengumumkan kelonggaran SOP Fasa Satu Pelan Pemulihan Negara (PPN) bagi industri kreatif tertakluk kepada syarat SOP yang diluluskan Majlis Keselamatan Negara (MKN).

Sehubungan itu, Annuar berkata kelonggaran itu merupakan refleksi sebenar keprihatinan kerajaan melalui PPN dalam memastikan kelangsungan dan kelestarian rakyat sejajar dengan norma baharu, terutama di Lembah Klang yang sudah mencapai lebih 80 peratus populasi dewasa yang sudah mempunyai vaksinasi lengkap.

Katanya, pencapaian itu membolehkan sektor industri kreatif dibuka dan seterusnya memberi peluang kepada penggiat industri untuk kembali aktif berkarya, namun berharap kelonggaran itu dapat digunakan dengan sebaik mungkin.

“Kerajaan sentiasa komited menyokong pembangunan dan kelangsungan sektor industri kreatif menerusi pelaksanaan beberapa inisiatif penting antaranya ialah Pelan Langkah Segera Ekonomi Industri Kreatif (PELAKSANA), Pakej Rangsangan Industri Kreatif Malaysia (PRISMA) serta Pakej Perlindungan Rakyat dan Pemulihan Ekonomi (PEMULIH) yang bertujuan untuk memberi suntikan dan nilai tambah susulan pembukaan semula operasi sektor pada Fasa Satu PPN ini,” katanya.


Halimah Sadique positif COVID-19

KUALA LUMPUR, 19 Jan – Menteri Perpaduan Negara Datuk Halimah Mohamed Sadique disahkan positif COVID-19 dan akan menjalani rawatan serta tempoh kuarantin mengikut saranan dan pemantauan rapat oleh Kementerian Kesihatan (KKM) di Johor Bahru.

Kementerian Perpaduan Negara dalam kenyataan hari ini memberitahu sepanjang tempoh rawatan dan pemulihan, Halimah akan terus memantau dan memastikan segala urusan kementerian berjalan lancar.

“Datuk Halimah mengucapkan ribuan terima kasih kepada semua pihak yang mendoakan kesembuhan beliau dan memohon maaf atas segala kesulitan dan masalah yang timbul akibat perkembangan ini,” menurut kenyataan itu.


Isu pekerja kontrak kesihatan: Jangan sertai demonstrasi esok

KUALA LUMPUR, 25 Julai (Bernama) — Ketua Pengarah Kesihatan Tan Sri Dr Noor Hisham Abdullah menggesa kesemua doktor dan petugas dalam perkhidmatan secara kontrak untuk tidak menyertai demonstrasi di seluruh negara esok and memperingatkan mereka bahawa ia boleh membahayakan banyak nyawa.

Dalam hantaran di akaun rasmi Facebooknya malam ini, beliau berkata tunjuk perasaan itu boleh membahayakan nyawa dan juga kerjaya mereka, dan mengingatkan mengenai sumpah yang mereka ambil di awal perkhidmatan mereka, “primum non nocere” yang bermaksud ‘pertamanya jangan lakukan sesuatu yang buruk’ atau ketidakadilan terhadap pesakit mereka.

“Kami faham pada ketika anda mahu untuk terus bertugas dengan kementerian (Kementerian Kesihatan) secara tetap, pada masa ini kerajaan telah mengumumkan penambahan kontrak jawatan dua tahun untuk mereka.

“Ini akan memberikan masa untuk pindaan dilakukan kepada Akta Pencen, supaya jawatan tetap boleh dibenarkan untuk mencarum dengan KWSP (Kumpulan Wang Simpanan Pekerja), sebagai contohnya, tanpa pilihan untuk pencen,” katanya.

Beliau turut menjelaskan yang kerajaan akan membenarkan mereka berjawatan secara kontrak dibenarkan untuk meneruskan pengajian ke peringkat sarjana, walaupun pada ketika berjawatan kontrak dan akan ditawarkan ke jawatan tetap dengan KWSP apabila ia dibenarkan.

“Saya ingin mengingatkan bahawa keselamatan pesakit adalah keutamaan kita. Ingatlah kepada sumpah yang kita ambil secara ikhlas dan untuk berada bersama pesakit anda pada ketika mereka dan negara anda amat perlukan.

Sebelum ini media melaporkan kira-kira 23,000 doktor berjawatan kontrak akan mengadakan demonstrasi di seluruh negara pada 26 Julai, selepas pelbagai usaha kumpulan itu untuk mendapatkan penyerapan ke jawatan tetap masih gagal membuahkan hasil.

Bagaimanapun pada 23 Julai, kerajaan telah bersetuju supaya lantikan kontrak kepada pegawai perubatan, pergigian dan farmasi untuk ditawarkan kontrak perkhidmatan dua tahun, sebaik tamat tempoh khidmat wajib mereka.

Perdana Menteri Tan Sri Muhyiddin Yassin dalam satu kenyataan berkata, keputusan itu adalah bagi memastikan kesinambungan perkhidmatan dan persediaan untuk mengikuti pengajian kepakaran.

Perdana Menteri berkata, Kabinet juga bersetuju melanjutkan pelantikan secara kontrak untuk tempoh maksimum empat tahun, bagi pegawai perubatan dan pegawai pergigian yang diterima mengikuti pengajian kepakaran dalam tempoh kontrak dua tahun pertama.


Kejayaan Azizulhasni disanjung pemimpin politik di Twitter

KUALA LUMPUR 8 Ogos – Kejayaan jaguh basikal trek negara Datuk Mohd Azizulhasni Awang meraih pingat perak menerusi acara keirin lelaki pada temasya Sukan Olimpik Tokyo 2020, hari ini membawa semangat satu hati rakyat Malaysia yang bersama meraikan kemenangan itu.

Menerusi hantaran di Twitter, kejayaan Mohd Azizulhasni yang diberi gelaran ‘The Pocket Rocketman’ dikongsi pemimpin politik tanah air, disusuli dengan ucapan tahniah dan pernghargaan di laman Twitter.

“Tipulah tak sebak & bangga tengok pecutan bertenaga Datuk @AzizulAWANG di final tadi. TERIMA KASIH & TAHNIAH Jijoe!! Walaupun belum rezeki menang emas, perjuangan #DemiMalaysia yang menghadiahkan pingat perak tetap amat besar nilai & maknanya serta akan dihargai sampai bila-bila!,” kata Hishammuddin.

Menteri Kanan Perdagangan Antarabangsa dan Industri Datuk Seri Mohamed Azmin Ali menzahirkan kesyukuran atas kemenangan Mohd Azizulhasni, 33, yang merupakan anak jati Terengganu.

Presiden PKR Datuk Seri Anwar Ibrahim menerusi ucapannya menzahirkan: “Tahniah kepada Datuk @AzizulAWANG kerana berjaya memenangi pingat perak dalam acara keirin pada temasya Sukan Olimpik Tokyo 2020 sebentar tadi. You did your best!”.

Turut senada, Setiausaha Agung DAP Lim Guan Eng menerusi catatannya: “Pingat Perak! Tahniah Pocket Rocketman Dato’ Azizulhasni Awang! Anda hebat! Jalur Gemilang akan berkibar lagi di Tokyo 2020”

Dalam saingan peringkat akhir yang penuh dramatik, Mohd Azizulhasni melintasi garis penamat untuk pingat perak, meleburkan harapannya memenangi pingat emas Olimpik pertama bagi Malaysia.


Henti budaya beri amaran kepada guru yang kritik di media sosial – Fadhlina

KUALA LUMPUR, 27 Jan – Menteri Pendidikan Fadhlina Sidek mahukan supaya budaya memberikan amaran terhadap guru yang mengkritik di media sosial, dihentikan segera.

Menurutnya beliau telah dimaklumkan bahawa guru pendidikan khas Sekolah Menengah Kebangsaan Jalan Reko, Hasmadi Hamdan telah diberikan amaran oleh pegawai, kerana mengkritik di media sosial.

“Ruang kritikan konstruktif penting sebagai proses semak dan imbang mengikut saluran, adab berbeza pandangan yang sentiasa meletakkan kepentingan serta kebajikan murid-murid, para guru dan tonggak profesionalisme yang memandu penjawat awam,” katanya dalam hantaran di Facebook rasminya hari ini.


PM harap guru terus berbakti untuk anak-anak Keluarga Malaysia

Bersempena sambutan Hari Guru hari ini, beliau berkata tanggal 16 Mei merupakan hari yang cukup bermakna buat warga pendidik atas jasa dan pengorbanan mereka dalam mendidik anak bangsa.

“Selamat Hari Guru saya ucapkan kepada semua insan yang bergelar guru. Jangan pernah lelah menjadi pelita bagi Keluarga Malaysia,” katanya menerusi hantaran di laman Facebook beliau hari ini dengan turut memuat naik poster ucapan Hari Guru.

Ismail Sabri berkata tema sambutan Hari Guru pada tahun ini iaitu ‘Guru Tunjang Sekolah Sejahtera’ bertepatan dengan komitmen mereka untuk sentiasa memberikan yang terbaik dalam melahirkan pewaris generasi masa depan negara.


Setia hingga hujung nyawa

LENDU 15 Oktober – Deepavali disambut ala kadar oleh M Joseph, 43, kerana baginya keperluan isteri R Rajama, 52, menderita akibat angin ahmar selain dua anak perempuan menjadi keutamaannya.

Katanya, selama 14 tahun isterinya menderita akibat kencing manis dan tekanan darah tinggi, namun lima tahun lalu dugaannya semakin berat apabila Rajama diserang angin ahmar menyebabkan wanita itu tidak boleh bergerak hingga terpaksa bergantung kepada kerusi roda bagi urusan harian.

“Sekarang saya tidak ada pekerjaan dan pendapatan tetap. Tetapi sebagai suami dan bapa saya tetap berusaha untuk menyara keluarga dengan melakukan kerja kampung, ambil upah potong rumput atau sebagai pekerja am kontraktor binaan.

“Anak saya yang tua sedang belajar, mujur adiknya berusia 14 tahun sudah boleh diharap, jika saya keluar untuk bekerja dia akan ambil tanggungjawab menjaga ibunya.

“Tetapi sebelum tinggalkan rumah saya akan sediakan makanan, mandikan isteri, pakaikan baju, lampin pakai buang dan keperluannya yang lain,” katanya ketika ditemui pada Majlis Penyampaian Sumbangan Deepavali Peringkat DUN Lendu 2022 di Dewan Kompleks Japerun Lendu, di sini, hari ini.

Sumbangan kepada penerima disampaikan sendiri oleh Ketua Menteri Datuk Seri Utama Sulaiman Md Ali yang juga Ahli Dewan Undangan Negeri (Adun) Lendu.

Hadir sama isteri beliau Datin Seri Utama Munira M. Yusop dan Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin.

Dia yang tinggal di Pengkalan Balak berkata, selain sukar untuk bergerak akibat angin ahmar, masalah kencing manis turut menjejaskan penglihatan Rajama dan setakat ini mata kanan wanita itu terpaksa dibuang.

“Upah hasil pekerjaan dilakukan tidak menentu, tapi saya berasa lega kerana isteri adalah penerima bantuan bulanan sebanyak RM300 daripada Jabatan Kebajikan Masyarakat (JKM) jadi dapat ringankan sedikit beban saya.

“Sumbangan hari ini juga amat menggembirakan saya, terima kasih kepada pihak yang tidak melupakan kami, semua ini membangkitkan keceriaan yang membantu memeriahkan sambutan Deepavali bagi saya dan keluarga ,” katanya.


Polis N.Sembilan sedia bantu kesan Long Tiger – Ketua Polis

SEREMBAN, 17 Dis – Polis Negeri Sembilan sedia membantu Kontinjen Johor dalam mengesan lelaki berketurunan Rohingya dikenali sebagai ‘Long Tiger’ yang lolos daripada tahanan ketika menghadiri perbicaraan di Mahkamah Majistret Tangkak, Johor Rabu lepas.

Ketua Polis Negeri Sembilan Datuk Mohamad Mat Yusop berkata meskipun tiada pasukan khas ditubuhkan setakat ini, pihaknya sentiasa bersiap siaga selain semua anggota di lapangan telah dimaklumkan mengenai perkara itu.

“Sebarang kemungkinan boleh berlaku (Long Tiger memasuki sempadan Negeri Sembilan) dan kita sedia membantu polis Johor mengesan suspek. Semua elemen dan petugas telah dimaklumkan berhubung kes tersebut,” katanya kepada Bernama di sini, hari ini.

Pada 15 Dis lepas, Long Tiger atau nama sebenarnya Abdul Hamim Ab Hamid menghadiri prosiding di Mahkamah Majistret Tangkak bagi perbicaraan kes berkait Seksyen 388 Kanun Keseksaan, sebelum terlepas daripada tahanan kira-kira 11.55 pagi.

Ketua Polis Daerah Tangkak Supt Mohd Fadhil Minhat dilaporkan berkata tertuduh yang masih mempunyai status perbicaraan di Mahkamah Sesyen Muar membabitkan kesalahan rogol di bawah Seksyen 376 Kanun Keseksaan, kini disiasat mengikut Seksyen 224 Kanun Keseksaan kerana lari daripada tahanan.

Dalam pada itu, Mohamad berkata polis Negeri Sembilan merekodkan kutipan bayaran saman berjumlah RM5.46 juta membabitkan 111,116 kes dalam tempoh lapan hari sejak pelaksanaan tawaran diskaun 80 peratus saman trafik sempena 100 Hari Aspirasi Keluarga Malaysia bermula 9 Dis lepas.

Beliau berkata jumlah transaksi yang dibuat di kaunter cawangan trafik Ibu Pejabat Polis Daerah (IPD) negeri melalui bayaran tunai dan e-pembayaran dengan kad kredit atau debit merekodkan sebanyak 2.3 peratus iaitu RM122,600 daripada keseluruhan kutipan bayaran saman setakat semalam.

“Kebanyakan saman yang dijelaskan orang ramai adalah dari tempoh 1998 hingga kini. Bagaimanapun, jumlah kutipan menerusi aplikasi MyBayar Saman tidak dapat dikeluarkan kerana melibatkan perisian di Bukit Aman,” katanya.

Sehubungan itu, Mohamad menasihatkan orang ramai supaya merebut peluang berkenaan selain tidak menunggu sehingga tarikh akhir 31 Dis untuk membuat pembayaran saman trafik terutama di kaunter trafik di IPD bagi mengelakkan kesulitan.

Jelasnya, ini kerana kutipan kompaun tunai perlu dibankkan mengikut tatacara pengurusan terimaan bagi penutupan akaun akhir 2021 oleh Jabatan Akauntan Negara dan orang ramai perlu membuat pembayaran tunai pada 30 Dis.

Namun, pembayaran melalui aplikasi mudah alih termasuk MyBayar Saman, mesin pengeluaran wang automatik (ATM) Maybank dan Pejabat Pos Malaysia boleh dibuat hingga 31 Dis ini, katanya.

Pada 12 Dis lepas, Ketua Polis Negara Tan Sri Acryl Sani Abdullah Sani dilaporkan berkata tempoh tawaran diskaun pembayaran saman yang dijadual berakhir 12 Dis, dilanjutkan hingga 31 Dis bagi memberi masa lebih panjang untuk orang ramai menjelaskan saman.- BERNAMA


Azhar Azizan nafi keluar surat kepada PM, maklum hilang majoriti

KUALA LUMPUR 11 Ogos – Yang Dipertua Dewan Rakyat Datuk Azhar Azizan Harun menafikan beliau ada mengeluarkan surat kepada Perdana Menteri Tan Sri Muhyiddin Yassin menyatakan bahawa kerajaan pimpinannya telah hilang majoriti.

“Saya menafikan laporan berita itu dan ingin menyatakan bahawa saya tidak pernah keluarkan apa-apa surat kepada YAB Perdana Menteri seperti yang dilaporkan. Berita itu adalah palsu,” katanya dalam kenyataan hari ini.

Terdahulu, laporan berita portal Suara.TV bertarikh 11 Ogos, bertajuk ‘Perdana Menteri Terima Surat Speaker Maklum Tiada Majoriti, Mahu Bubar Parlimen’ mendakwa Azhar Azizan selaku Speaker Dewan Rakyat telah memaklumkan perdana menteri mengenai perkara itu.


Bukan semua sekolah rendah di Melaka padat – Exco

PAYA RUMPUT 20 Mac – Kerajaan Negeri memandang serius isu kepadatan murid di beberapa sekolah rendah kerana dikhuatiri boleh menjadi punca kepada ketidakselesaan sewaktu pembelajaran di dalam kelas.

Mengulas perkara itu Exco Pendidikan, Teknologi dan Telekomunikasi negeri, Datuk Rais Yasin berkata bagaimanapun tidak semua sekolah rendah di Melaka berdepan masalah itu.

“Saya boleh sentuh sedikit tentang jumlah murid di Sekolah Kebangsaan (SK) Kerubong ini, ada ibu bapa yang datang berjumpa saya mohon untuk masukkan anak mereka ke sekolah ini melibatkan hampir 15 kanak-kanak.

“Sebelum ini saya kerap melawat SK kerubong dan tahun keadaannya, kalau benarkan juga masuk, saya tahu itu akan mengakibatkan murid menjadi tidak selesa. Tidak boleh belajar dan menumpukan perhatian sepenuhnya.

“Kita boleh lihat dalam kelas di sekolah ini menjadi sangat padat. Tetapi bukan semua kerana ada sekolah yang selesa dan berada dalam keadaan baik seperti di Tanjung Minyak,” katanya.

Beliau berkata demikian pada sidang media selepas mengadakan lawatan sempena Hari Pertama Persekolahan Sesi Akademik 2023/2024 yang bertemakan ‘Gembira Ke Sekolah’ di SK Kerubong, di sini, hari ini.

Katanya, isu berkenaan bukan satu masalah yang besar di Melaka, namun Kerajaan Negeri berusaha memastikan keadaan itu dapat diatasi dari semasa ke semasa.

“Sebenarnya isu kepadatan murid ini bukan di Melaka sahaja, malah seluruh negara, tetapi insya-Allah ada berita gembira untuk para ibu bapa atau penduduk Krubong kerana tidak lama lagi SK Krubong 2 akan disiapkan, jadi proses kepadatan murid ini akan dapat diselesaikan.

“Bagaimanapun kita mohon Kementerian Pendidikan Malaysia (KPM) dan jabatan pendidikan untuk melihat bagaimana cara membantu sekolah-sekolah yang padat dengan murid ini,” katanya.


Lapan barangan tersenarai di bawah skim harga maksimum Deepavali

Ketua Setiausaha KPDNHEP Datuk Azman Mohd Yusof dalam kenyataan hari ini memaklumkan skim harga maksimum itu berkuat kuasa 20 hingga 26 Okt ini, dengan barangan tersenarai adalah daging kambing biri-biri import bertulang, tomato, cili merah dan kelapa biji (harga maksimum di peringkat borong sahaja).

Ia juga termasuk kelapa parut (harga maksimum di peringkat runcit sahaja), bawang merah kecil (India), bawang merah besar import dan kacang dal (Australia).

“Tempoh pelaksanaan ini adalah bersesuaian mengikut keadaan semasa pada masa kini, iaitu mewujudkan suasana menang-menang kepada pengguna dan peniaga. Pengguna dapat menikmati harga yang berpatutan dan peniaga berpuas hati dengan tempoh masa pelaksanaan yang efektif.

“Skim Harga Maksimum Musim Perayaan Deepavali 2022 akan dikuatkuasakan melalui Akta Kawalan Harga dan Antipencatutan 2011 yang membolehkan penentuan harga dibuat ke atas peringkat pengeluar, pemborong dan peruncit,” katanya.

Antara barangan harga terkawal bagi pelaksanaan Penentuan Harga Maksimum Ayam dan Telur Ayam adalah ayam hidup, ayam standard (disembelih dan dibersihkan berserta kaki, kepala, hati dan hempedal atau mana-mana bahagiannya), ayam super (disembelih dan dibersihkan tanpa kaki, kepala, hati dan hempedal) dan telur ayam gred A, B serta C.

Beliau turut meminta pengguna yang mempunyai sebarang maklumat berkenaan salah laku peniaga supaya melaporkan aduan kepada KPDNHEP sama ada menerusi WhatsApp di 019-2794317/019-8488000, portal e-aduan.kpdnhep.gov.my, pusat panggilan di 1-800-886-800, e-mel [email protected] atau menerusi aplikasi telefon pintar Ez ADU.  – BERNAMA